GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“Eyaŋuti minɔ ŋudzɔ, elabena mienya ŋkeke ka dzi mia Aƒetɔ la ava o.”—MATEO 24:42.\n1. Aleke Yehowa subɔla siwo le esubɔm ɣeyiɣi didi aɖee nye sia bua alesi wotsɔ wo ɖokui ke hesubɔ ƒe geɖee? Gblɔ kpɔɖeŋu ɖeka.\nYEHOWA subɔla siwo le esubɔm ɣeyiɣi didi aɖee nye sia la dometɔ geɖe srɔ̃ nyateƒea esime wonye ɖekakpuiwo kple ɖetugbiwo. Biblia-nusrɔ̃vi veviedonula siawo gbe nu le wo ɖokui gbɔ hetsɔ woƒe agbe ke Yehowa abe alesi asitsala aɖe si ke ɖe dzonu xɔasi aɖe ŋu eye wòdzra eƒe nusianu tsɔ ƒlee la wɔe ene. (Mateo 13:45, 46; Marko 8:34) Aleke wosena le wo ɖokui me esi wòva hiã be woalala ɣeyiɣi didi wu alesi wokpɔ mɔ be Mawu ƒe tameɖoɖowo na anyigba nava eme yewoakpɔ hafi? Mete ɖe wo dzi kura o! Wowɔ ɖeka kple Nɔviŋutsu A. H. Macmillan, amesi le ƒe 60 kloe ƒe Mawu subɔsubɔ ɖokuitsɔtsɔnatɔe megbe wògblɔ be: “Megaɖoe kplikpaa wu tsã be mado dzi le xɔse me. Ena menya nusita mele agbe. Egale kpekpem ɖe ŋunye kokoko be madze ŋgɔ etsɔme vɔvɔ̃manɔmee.”\n2. (a) Aɖaŋu si sɔ ɖe ɣeyiɣia nu kae Yesu ɖo na eyomedzelawo? (b) Biabia kawo mee míadzro le nyati sia me?\n2 Ke wò hã ɖe? Ƒe ka kee nèɖaxɔ o, de ŋugble le Yesu ƒe nya siawo ŋu: “Eyaŋuti minɔ ŋudzɔ, elabena mienya ŋkeke ka dzi mia Aƒetɔ la ava o.” (Mateo 24:42) Nyateƒenya goglo aɖe le nyagbɔgblɔ kpui sia me. Míenya ŋkeke si tututu dzi Aƒetɔ la ava drɔ̃ toheʋɔnu nuɖoanyi vɔ̃ɖi sia o, eye enyanya mehiã mí hã o. Gake ele be míanɔ agbe alesi dze ale be ne eva va la, míakpla asi ta o. Le esia ta la, kpɔɖeŋu kawoe le Biblia me siwo akpe ɖe mía ŋu be míanɔ ŋudzɔ? Aleke Yesu wɔ hiahiã sia ƒe kpɔɖeŋui? Eye kpeɖodzi kawoe li siwo fia be míele xexe mavɔ̃mawu sia ƒe ŋkeke mamlɛawo me?\nKpɔɖeŋu si Nye Nuxlɔ̃ame\n3. Aleke amesiwo li egbea dometɔ geɖe ɖi Noa ŋɔli me tɔwoe?\n3 Amesiwo li egbea le abe ŋutsu kple nyɔnu siwo nɔ anyi le Noa ŋɔli ene le go geɖe me. Ŋutasesẽnuwɔnawo bɔ ɖe anyigba dzi ɣemaɣi, eye amegbetɔ ƒe dzimedidiwo nye “vɔ̃ ko ɖaa.” (Mose I, 6:5) Ame akpa gãtɔ vu ɖe gbesiagbedɔwɔnawo ŋu. Gake hafi Yehowa nana Tsiɖɔɖɔa nava la, ena mɔnukpɔkpɔ amewo be woatrɔ dzime. Ede dɔ asi na Noa be wòaɖe gbeƒã, eye Noa wɔe—enye “dzɔdzɔenyenye ƒe gbeƒãɖela” anɔ ƒe 40 alo 50 alo esi wu nenema. (Petro II, 2:5) Gake ameawo do toku Noa ƒe nuxlɔ̃amenyaawo. Womenɔ ŋudzɔ o. Eyata mlɔeba la, Noa kple eƒe ƒomea koe tsi agbe esi Yehowa drɔ̃ toheʋɔnua.—Mateo 24:37-39.\n4. Gɔmesese ka nue woate ŋu agblɔ le be Noa ƒe subɔsubɔdɔa kpɔ dzidzedze, eye aleke woate ŋu agblɔ nya ma ke le wò gbeƒãɖeɖedɔa ŋui?\n4 Ðe Noa ƒe subɔsubɔdɔa kpɔ dzidzedzea? Mèganɔ te ɖe ame ʋɛ siwo xɔ nyaa dzi atso nya me o. Aleke ke amewo ɖaxɔ gbeƒã si Noa ɖe o, le nyateƒe me la, dɔa ɖo taɖodzinua gbɔ. Nukatae? Elabena ena mɔnukpɔkpɔ geɖe ameawo be woatiae be yewoasubɔ Yehowa loo alo be yewomasubɔe o. Ke anyigbamama si me nèɖea gbeƒã le ya ɖe? Ne amewo mele nyaa xɔm boo o hã la, èle dzidzedze geɖe kpɔm. Nukata? Elabena to gbeƒãɖeɖe me la, èle Mawu ƒe nuxlɔ̃amenya gblɔm fia, eye èto esia wɔwɔ me le dɔ si Yesu de eyomedzelawo si la wɔm.—Mateo 24:14; 28:19, 20.\nTomaɖomaɖo Mawu ƒe Nyagblɔɖilawo\n5. (a) Aleke nɔnɔmeawo nɔ le Yuda le Xabakuk ŋɔli, eye aleke ameawo xɔ eƒe nyagblɔɖinyawoe? (b) Aleke Yudatɔwo wɔ anyra le Yehowa ƒe nyagblɔɖilawo ŋui?\n5 Ƒe alafa geɖe le Tsiɖɔɖɔa megbe la, Yuda fiaɖuƒea va ɖo nɔnɔme sesẽ aɖe me. Trɔ̃subɔsubɔ, numadzɔmadzɔwɔwɔ, ameteteɖeanyi, kple amewuwu gɔ̃ hã bɔ. Yehowa tia Xabakuk be wòaxlɔ̃ nu ameawo be ne wometrɔ dzime o la, Kaldeatɔwo, alo Babilontɔwo, ahe dzɔgbevɔ̃e ava wo dzi. (Xabakuk 1:5-7) Gake ameawo gbe toɖoɖo. Ðewohĩ woƒe susue nye be, ‘Nyagblɔɖila Yesaya gblɔ nuxlɔ̃amenya sia tɔgbe ke ƒe alafa ɖeka kple edzivɔe nye sia, evɔ naneke medzɔ kpɔ haɖe o!’ (Yesaya 39:6, 7) Menye ɖe Yuda-megãwo metsɔ ɖeke le gbedasiawo me ko o ke wowɔ anyra le dɔtsɔlaawo ŋu gɔ̃ hã. Wote kpɔ be yewoawu nyagblɔɖila Yeremya ɣeaɖeɣi, eye ne menye Axikam ye va xɔ nɛ o la, anye ne wowui. Esi wogava gblɔ nyagblɔɖinya bubu na Fia Yoyakim wòve dɔme nɛ ta la, ena wowu nyagblɔɖila Uriya.—Yeremya 26:21-24.\n6. Aleke Yehowa do ŋusẽ Xabakuk?\n6 Xabakuk hã gblɔ eƒe gbedasia kple dzinɔameƒo nenema ke, eye eya hã tɔ mesɔ to me na amewo o abe alesi Yeremya, amesi Mawu dɔ be wògblɔ Yuda ƒe aƒedozuzu ƒe 70 sɔŋ ɖi la hã tɔ mesɔ tome o ene. (Yeremya 25:8-11) Eyata míate ŋu ase Xabakuk ƒe nuxaxa gɔme esime wòfa konyi be: “Yehowa, ɣekaɣi manɔ yɔwòm sesĩe, eye nagbe esese ase ɖo? Mado ɣli na wò le ŋutasesẽ ta, ke màxɔ na ame o?” (Xabakuk 1:2) Yehowa ve Xabakuk nu ale be wòtsɔ nya siawo siwo doa ŋusẽ xɔse la ɖo eŋu nɛ be: “Azãgbe li na ŋutega la, eƒe nuwuwu le aƒe tum, eye maflu ame o; ke ne etsi megbe la, kpɔ esinu; elabena ele vava ge kokoko, eye mahe ɖe megbe o.” (Xabakuk 2:3) Eyata “azãgbe” le Yehowa si si dzi wòahe numadzɔmadzɔwɔwɔ kple ameteteɖeanyi ava nuwuwui. Ne wòwɔ abe ɖe nuwo le megbe tsim ene hã la, wobe dzi negaɖe le Xabakuk ƒo loo alo wòawɔ alɔgblɔdɔ o. Ke boŋ ele be ‘wòakpɔ esinu,’ eye wòanɔ susu me nɛ gbesiagbe si wòle agbe be nuwɔwɔ hiã kpata. Yehowa ƒe ŋkekea mahe ɖe megbe o!\n7. Nukatae wogaɖoe be woatsrɔ̃ Yerusalem le ƒe alafa gbãtɔ M.Ŋ. me?\n7 Esi Yehowa ƒo nu kple Xabakuk vɔ anɔ ƒe 20 megbe la, wotsrɔ̃ Yuda ƒe fiadu, Yerusalem. Wogbugbɔe tso emegbe, eye woɖɔ nu gbegblẽ siwo do nuxaxa na Xabakuk la dometɔ geɖe ɖo. Gake le ƒe alafa gbãtɔ M.Ŋ. me la, wogaɖoe be woatsrɔ̃ dua le emenɔlawo ƒe nuteƒemawɔmawɔ ta. Yehowa wɔ ɖoɖo nublanuikpɔkpɔtɔe be dzinyuitɔwo natsi agbe. Le ɣeyiɣi sia me ya la, menye nyagblɔɖila tsɛ aɖekee wòdɔ o, ke Yesu Kristoe wòdɔ be wòagblɔ gbedasia. Le ƒe 33 M.Ŋ. me la, Yesu gblɔ na eyomedzelawo be: “Ne miekpɔ aʋakɔwo ɖe to ɖe Yerusalem ŋu la, ekema midze sii bena, eƒe aƒedozuɣi ɖo vɔ. Ekema amesiwo le Yudea la, nasi ayi towo dzi.”—Luka 21:20, 21.\n8. (a) Anye nukawoe dzɔ ɖe Kristotɔ aɖewo dzi esi ɣeyiɣi va nɔ yiyim le Yesu ƒe ku megbe? (b) Aleke nya siwo Yesu gblɔ ɖi le Yerusalem ŋu va emee?\n8 Esi ƒeawo va nɔ yiyim la, anɔ eme be Kristotɔ siwo nɔ Yerusalem la dometɔ aɖewo anɔ tame bum le ɣeyiɣi si me tututu Yesu ƒe nyagblɔɖia ava eme ŋu. Wò ya de ŋugble le nanewo siwo ɖikeke mele eme o be wo dometɔ aɖewo tsɔ sa vɔe ŋu kpɔ. Ðewohĩ wogbe dɔ aɖewo siwo ana woakpɔ ga geɖe la wɔwɔ le esi woɖoe kplikpaa be yewoanɔ ŋudzɔ ta. Esi ɣeyiɣiawo va nɔ yiyim la, ɖe nu ti kɔ na woa? Ðe wotsɔe be yewole ɣeyiɣi gblẽm hebui be dzidzime aɖe si gbɔna ŋue Yesu ƒe nyawo ku ɖo ke menye yewotɔ ŋue oa? Le ƒe 66 M.Ŋ. me la, Yesu ƒe nyagblɔɖia te emevava esime Roma-ʋakɔwo va ɖe to ɖe Yerusalem ŋu. Amesiwo nɔ ŋudzɔ la kpɔ dzesia, eye wosi le dua me, ale be Yerusalem tsɔtsrɔ̃ melɔ wo ɖe eme o.\nAlesi Ŋudzɔnɔnɔ Hiã ƒe Kpɔɖeŋu Wɔwɔ\n9, 10. (a) Aleke nàgblɔ kpɔɖeŋu si Yesu wɔ le subɔvi siwo lala woƒe aƒetɔ ƒe tɔtrɔgbɔ tso srɔ̃ɖeƒe la kpokploe? (b) Ðewohĩ nukatae wòasesẽ na subɔviawo be woalala aƒetɔ la? (d) Nukatae wòaɖe vi na subɔviawo be woagbɔ dzi ɖi?\n9 Esi Yesu nɔ alesi wòhiã be woanɔ ŋudzɔe ɖem fia la, etsɔ eƒe nusrɔ̃lawo sɔ kple subɔvi siwo nɔ woƒe aƒetɔ lalam be wòagbɔ tso srɔ̃ɖeƒe. Wonya be agbɔ le zã aɖe me—gake le gaƒoƒo ka me? Ðe wòanye zãdzɔɣi gbãtɔa mea? Evelia me yea? Etɔ̃lia me yea? Womenya o. Yesu gblɔ be: “Eye ne [aƒetɔ la] ava le ŋudzɔɣi evelia kple etɔ̃lia me, eye wòakpɔ wo nenema [be wole ŋudzɔ] la, woayra woamawo.” (Luka 12:35-38) Wò ya bu alesi subɔvi siawo anɔ mɔkpɔkpɔ mee ŋu kpɔ. Ɣesiaɣi si woase gbeɖiɖi aɖe, alo akpɔ vɔvɔli aɖe pɛ ko la, woagakpɔ mɔ dzi wu tsã agblɔ be: ‘Míaƒe aƒetɔ ye loo?’\n10 Ke ne wòanye zãdzɔɣi evelia si tso zã ga asieke va ɖo zãtiƒe ye aƒetɔ la gbɔ ɖe? Ðe subɔviawo katã, kpakple esiwo wɔ dɔ sesẽ tso keke ŋdime ke, anɔ dzadzraɖoɖi be yewoado dzaa nɛa, alo ɖe wo dometɔ aɖewo anɔ alɔ̃ dɔma? Ke ne aƒetɔ la trɔ gbɔ le zãdzɔɣi etɔ̃lia me—si nye tso zãtiƒe vaseɖe fɔfɔme ga etɔ̃—ya ɖe? Ðe dzi aɖe le subɔviawo dometɔ aɖewo ƒo, eye woanɔ tse ɖum gɔ̃ hã le alesi wòwɔ abe ɖe aƒea tɔ le megbe tsim ene taa? * Wo dometɔ siwo woakpɔ be wole ŋudzɔ le aƒetɔ la ƒe vavaɣi koe woayɔ be dzidzɔtɔwo. Nya siwo le Lododowo 13:12 asɔ na wo vavã be: “Lala vivivo ɖe wòdoa veve na dzi; ke didi, si va me la, agbeti wònye.”\n11. Aleke gbedodoɖa ate ŋu akpe ɖe mía ŋu be míanɔ ŋudzɔe?\n11 Le ɣeyiɣi si me wòawɔ abe ɖe nuwo le megbe tsim ene la, nukae akpe ɖe Yesu yomedzelawo ŋu be woanɔ ŋudzɔ? Esime wòsusɔ vie woalé Yesu esi wonɔ Getsemane-bɔa me la, egblɔ na eƒe apostolo etɔ̃ be: “Minɔ ŋudzɔ, eye mido gbe ɖa, ne miagadze tetekpɔ me o.” (Mateo 26:41) Le ƒe aɖewo megbe la, Petro, amesi hã nɔ teƒea ɣemaɣi la ɖo aɖaŋu ma tɔgbe ke na hati Kristotɔwo. Eŋlɔ be: “Ke nuwo katã ƒe nuwuwu ɖo vɔ. Eyaŋuti miɖu mia ɖokui dzi, eye minɔ mo xexi hena gbedodoɖa.” (Petro I, 4:7) Edze ƒã be ele be gbedodoɖa kutrikukutɔe nanye mí Kristotɔwo ƒe gbesiagbenuwɔna ƒe akpa aɖe. Le nyateƒe me la, ehiã be míaɖe kuku na Yehowa enuenu bene wòakpe ɖe mía ŋu míanɔ ŋudzɔ.—Romatɔwo 12:12; Tesalonikatɔwo I, 5:17.\n12. Vovototo kae le nususukpɔ agblɔ kple ŋudzɔnɔnɔ dome?\n12 De dzesii be Petro gblɔ hã be: “Nuwo katã ƒe nuwuwu ɖo vɔ.” Aleke gbegbee wòɖo vɔe? Amegbetɔwo mate ŋu ato mɔ aɖeke dzi anya ŋkeke kple gaƒoƒo si tututu wòanye o. (Mateo 24:36) Gake vovototo le nususukpɔ agblɔ, si Biblia mede dzi ƒo be míawɔ o, kple mɔkpɔkpɔ na nuwuwua, si wòde dzi ƒo be míawɔ, la dome. (Tsɔe sɔ kple Timoteo II, 4:3, 4; Tito 3:9.) Mɔ siwo dzi míato anɔ ŋudzɔ dometɔ ɖekae nye ka? Eyae nye be míanɔ ŋudzɔ ɖe dzesi siwo fia be nuwuwua ɖo la ŋu nyuie. Eyata mina míadzro kpeɖodzi ade siwo ɖo kpe edzi be míele xexe mavɔ̃mawu sia ƒe ŋkeke mamlɛawo me la me.\nKpeɖodzi Vavã Ade\n13. Aleke Paulo ƒe nyagblɔɖi si le Timoteo II ta 3 na nèka ɖe edzi be míele “ŋkeke mamlɛawo” me?\n13 Gbã la, míekpɔe kɔte be nya siwo apostolo Paulo gblɔ le “ŋkeke mamlɛawo” ŋu la le eme vam. Paulo ŋlɔe be: “Le ŋkeke mamlɛawo me la ɣeyiɣi vɔ̃wo lava. Elabena amewo lanye ɖokuilɔ̃lawo, galɔ̃lawo, adegbe ƒuƒlu ƒolawo, dadalawo, busunyagblɔlawo, ame maɖoto dzilawo, ame madakpewo kple ame makɔmakɔwo; amesiwo melɔ̃a ame ƒe nya o, amesiwo gbea avuléle, ameŋuzɔlawo, amesiwo mete ŋu ɖua wo ɖokui dzi o, ame wɔadãwo, amesiwo melɔ̃a nu nyui o, yomemɔfialawo, ame mabunuwo, amesiwo doa wo ɖokui ɖe dzi glodzo, amesiwo lɔ̃a hadzedze wu esi woalɔ̃ Mawu, amesiwo si mawusosroɖa ƒe nɔnɔme le, gake wogbe eƒe ŋusẽ la. Te ɖokuiwò ɖa tso amesiawo gbɔ! Ke ame vɔ̃ɖiwo kple ameblelawo la woayi dzi vɔ̃ɖitɔe wu anɔ amewo blem, eye amewo able wo.” (Timoteo II, 3:1-5, 13) Ðe míekpɔe be nyagblɔɖi sia le eme vam le míaƒe ŋkekeawo me oa? Amesiwo ŋe aɖaba ƒu nyateƒeawo dzi koe asẽ nu! *\n14. Aleke Nyaɖeɖefia 12:9 me nya siwo ku ɖe Abosam ŋu le eme vam egbeae, eye nukae adzɔ ɖe edzi kpuie?\n14 Evelia, míele nusiwo Satana kple eƒe gbɔgbɔ vɔ̃wo nyanya tso dziƒo he vɛ la teƒe kpɔm, si nye Nyaɖeɖefia 12:9 me vava. Míexlẽ le afima be: “Wotsɔ ʋɔ driba gã, si nye da xoxo la, esi woyɔna be: Abosam kple Satana, amesi nye xexeame katã blela la, ƒu gbe, eye wotsɔe ƒu gbe ɖe anyigba, eye wotsɔ eƒe dɔlawo hã ƒu gbe ɖe anyi hekpe ɖe eŋuti.” Ena anyigba ɖo afɔku gã aɖe me. Nyateƒe wònye be ameƒomea do go afɔku geɖe, vevietɔ tso ƒe 1914 me. Gake wogagblɔ le Nyaɖeɖefia ƒe nyagblɔɖia me be esi wonya Abosam va anyigba dzi la, enya be “vovoɣi vi aɖe ko yekpɔ.” (Nyaɖeɖefia 12:12) Le vovoɣi vi sia me la, Satana le aʋa wɔm kple Kristo yomedzela amesiaminawo. (Nyaɖeɖefia 12:17) Míele eƒe amedzidzedzea me tsonuwo teƒe kpɔm nyateƒe le míaƒe ɣeyiɣia me. * Gake eteƒe madidi o, woade Satana aʋli me be “wòagable dukɔwo [azɔ] o.”—Nyaɖeɖefia 20:1-3.\n15. Aleke Nyaɖeɖefia 17:9-11 ɖo kpe edzi be míele nuwuɣia me?\n15 Etɔ̃lia, míele “fia” enyilia si ganye mamlɛtɔ si ŋu woƒo nu tsoe le nyagblɔɖi si le Nyaɖeɖefia 17:9-11 me la ƒe ɣeyiɣi me. Apostolo Yohanes yɔ fia adre le afisia, siwo tsi tre ɖi na xexemeŋusẽ adre—Egipte, Asiria, Babilon, Medo-Persia, Hela, Roma, kple Anglo-Amerika xexemeŋusẽ eve ƒokpli la. Ekpɔe hã be ‘fia enyilia’ aɖe ‘do tso adreawo dome.’ Fifia la, fia enyilia sia—si nye mamlɛtɔ si Yohanes kpɔ le ŋutegaa me—tsi tre ɖi na Dukɔ Ƒoƒuawo ƒe habɔbɔa. Yohanes gblɔ be fia enyilia sia ‘yina ɖe gbegblẽ me’ eye womegayɔ fia bubu aɖeke ɖe eyome o. *\n16. Aleke legba si ŋu Nebukadnezar ku drɔ̃e le ƒe nya siwo le eme vam la fia be míele ŋkeke mamlɛawo me?\n16 Enelia, míele ɣeyiɣi si Nebukadnezar ƒe drɔ̃e me legba la ƒe afɔwo tsi tre ɖi na la me. Nyagblɔɖila Daniel ɖe drɔ̃e manyatalenu sia si ku ɖe legba gã si le ame ƒe nɔnɔme me la me. (Daniel 2:36-43) Legba la ƒe akpa ene siwo nye ga sesẽwo la tsi tre ɖi na xexemeŋusẽ vovovo si dze egɔme tso eƒe ta (Babilon Fiaɖuƒea) dzi yi anyime vaseɖe eƒe afɔwo kple afɔbidɛwo (dziɖuɖu siwo li egbea) dzi. Xexemeŋusẽ siwo katã legba la tsi tre ɖi na la ɖu dzi va yi. Míele ɣeyiɣi si legba la ƒe afɔwo tsi tre ɖi na la me. Womegayɔ ŋusẽ bubu aɖeke be woagava o. *\n17. Aleke Fiaɖuƒe gbeƒãɖeɖedɔ si wɔm míele la nye kpeɖodzi bubu be míele ŋkeke mamlɛawo me?\n17 Atɔ̃lia, míekpɔe be wole gbeƒãɖeɖedɔ aɖe wɔm le xexeame katã, si Yesu gblɔ be adzɔ do ŋgɔ teti na nuɖoanyi sia ƒe nuwuwu. Yesu gblɔ be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Egbea la, nyagblɔɖi ma le eme vam ale gbegbe be etɔgbe medzɔ kpɔ o. Nyateƒee, anyigbamama geɖe li siwo me womewɔ dɔ le haɖe o, eye ate ŋu adzɔ be le Yehowa ƒe ɣeyiɣi ɖoɖi dzi la, dɔ geɖe wɔwɔ ƒe mɔnu aʋu. (Korintotɔwo I, 16:9) Ke hã Biblia megblɔ be Yehowa alala vaseɖe esime woɖi ɖase na anyigbadzinɔla ɖesiaɖe ɖekaɖeka o. Ke boŋ ele be woaɖe gbeƒã nyanyuia wòadze Yehowa ŋu. Ekema nuwuwua ava.—Tsɔe sɔ kple Mateo 10:23.\n18. Edze ƒã be nukae ava eme na amesiamina aɖewo ne xaxa gã la dze egɔme, eye aleke míewɔ nya?\n18 Adelia, Kristo ƒe nusrɔ̃la amesiamina akuakuawo ƒe xexlẽme dzi le ɖeɖem kpɔtɔ, togbɔ be edze ƒã be wo dometɔ aɖewo aganɔ anyigba dzi esime xaxa gã la adze egɔme hã. Amesiamina akpa gãtɔ tsi le ƒe me ŋutɔ, eye esi ƒeawo va le yiyim la, amesiwo nye amesiaminawo ŋutɔŋutɔ la ƒe xexlẽme le to yim. Gake esi Yesu nɔ nu ƒom tso xaxa gã la ŋu la, egblɔ be: “Ne womeɖe ŋkeke mawo dzi o la, ekema ŋutilã aɖeke makpɔ ɖeɖe o; ke le ame tiatiawo ta woaɖe ŋkeke mawo dzi.” (Mateo 24:21, 22) Eyata edze ƒã be Kristo ƒe “ame tiatiawo” dometɔ aɖewo akpɔtɔ anɔ anyigba dzi esime xaxa gã la adze egɔme. *\nNukae Le Ŋgɔ Gbɔna?\n19, 20. Nukatae wòhiã kpata na mí fifia wu tsã be míanɔ mo xexi ahanɔ ŋudzɔ?\n19 Aleke etsɔme anɔ na mí? Dzidzɔɣeyiɣiwo le ŋgɔ gbɔna. Paulo xlɔ̃ nu be “Aƒetɔ ƒe ŋkeke la gbɔna, abe alesi fiafitɔ vana le zã me ene.” Esi wònɔ nu ƒom tso amesiwo dze abe woawoe nye xexeame ƒe nunyalawo ene ŋu la, egblɔ be: “Ne wole gbɔgblɔm be, ŋutifafa kple anyinɔnɔ dedie li la, tete gbegblẽ ava lili wo.” Eyata Paulo ɖo aɖaŋu na eƒe nyawo xlẽlawo be: “Migana míanɔ alɔ̃ dɔm abe ame bubuwo ene o, ke boŋ mina míanɔ ŋudzɔ, eye míanɔ mo xexi.” (Tesalonikatɔwo I, 5:2, 3, 6) Le nyateƒe me la, amesiwo kpɔa amegbetɔ habɔbɔwo sinu be woana ŋutifafa kple dedienɔnɔ nava la le aɖaba ŋem ƒu nyateƒea dzi. Ame mawo dɔ alɔ̃ yi eme ʋĩ!\n20 Nuɖoanyi sia ƒe tsɔtsrɔ̃ ava kpoyi. Eyata kpɔ mɔ na Yehowa ƒe ŋkekea. Mawu ŋutɔ gblɔ na Xabakuk be: “Mahe ɖe megbe o”! Le nyateƒe me la, ŋudzɔnɔnɔ mehiã na mí alea gbegbe kpɔ o.\n^ mm. 10 Aƒetɔa meɖo gbe aɖeke ɖi kple eƒe subɔviawo o. Eyata mele nɛ be wòaɖe nusiwo yi edzi la me na wo o, eye menye dzizizi hã nɛ be wòaɖe nusita wòwɔ abe ɖe wòtsi megbe ene la me na wo o.\n^ mm. 13 Ne èdi nyagblɔɖi sia me dzodzro tsitotsito la, ke kpɔ agbalẽ si nye Sidzedze si Kplɔa Ame Yia Agbe Mavɔ Me, si Watchtower Bible and Tract Society of New York, Inc. ta la ƒe ta 11 lia.\n^ mm. 14 Ne èdi nyatakaka bubuwo kpee la, ke kpɔ agbalẽ si nye Nyaɖeɖefia—Etaƒoƒo Keŋkeŋ la Ðo Vɔ!, si Watchtower Bible and Tract Society of New York, Inc. ta la ƒe axa 180-6.\n^ mm. 15 Kpɔ Nyaɖeɖefia—Etaƒoƒo Keŋkeŋ la Ðo Vɔ!, axa 251-4.\n^ mm. 16 Kpɔ agbalẽ si nye Ðo To Daniel ƒe Nyagblɔɖi La! si Watchtower Bible and Tract Society of New York, Inc. ta la ƒe ta 4.\n^ mm. 18 Le alẽwo kple gbɔ̃wo ƒe lododoa me la, Amegbetɔvi la va le eƒe ŋutikɔkɔe me le xaxa gã la ƒe ɣeyiɣi me eye wòbɔbɔ nɔ anyi be yeadrɔ̃ ʋɔnu. Kpekpeɖeŋu si amewo na Kristo nɔvi amesiaminawo alo wogbe wo nana dzie wònɔ te ɖo drɔ̃ ʋɔnua. Gɔmesese aɖeke manɔ ʋɔnudɔdrɔ̃ ƒe dzidzenu sia ŋu o ne ɖe wòanye be Kristo nɔviwo katã dzo le anyigba la dzi xoxo hafi ʋɔnudrɔ̃ɣia ɖo.—Mateo 25:31-46.\n• Ŋɔŋlɔawo me kpɔɖeŋu kawoe akpe ɖe mía ŋu be míanɔ ŋudzɔ?\n• Aleke Yesu wɔ alesi wòhiã be míanɔ ŋudzɔ ƒe kpɔɖeŋui?\n• Kpeɖodzi ade kawoe fia be míele ŋkeke mamlɛawo me?\nA. H. Macmillan subɔ Yehowa nuteƒewɔwɔtɔe ƒe blaade kloe\nYesu tsɔ eƒe nusrɔ̃lawo sɔ kple subɔvi siwo le ŋudzɔ\nƉoe Ɖe Amewo Ɖoe Ɖe Amewo “Minɔ Ŋudzɔ”\nw00 1/15 axa 9-14


Agbagbadzedze Be Woagblɔ Etsɔme Ði—Aleke Wò Etsɔme Anɔ?\nGBE BUBU Acholi Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Biak Bicol Bislama Boulou Brazil Tokunɔgbe Bulgarian Cambodian Catalan Cebuano Changana (Mozambique) Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Chuvash Cibemba Cinyanja Colombia Tokunɔgbe Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russia Tokunɔgbe Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zulu\nÐe nèbua ale si nuwo ava nɔ le etsɔme na wò kple wò ƒomea ŋua? Ðe ganyawo ava nyo alo agblẽa, ɖe míalɔ̃ mía nɔewo loo alo míatsi akogoa? Ðe nànɔ agbe didi loo alo aku kukpoa? Amewo gblɔa nya vovovowo tso nyabiase siawo ŋu ƒe akpe geɖee nye esia.\nEgbea numekulawo léa ŋku ɖe xexea me ƒe nɔnɔmewo ŋu eye wogblɔa ale si etsɔme ava nɔ. Togbɔ be nu siwo wogblɔ ɖi dometɔ geɖe va eme hã la, bubuwo ya do kpo nu kura. Le kpɔɖeŋu me, le ƒe 1912 me la, aƒetɔ Guglielmo Marconi to telegraph gbãtɔ si ŋu wometsya ka ɖo o vɛ, eye wògblɔ be: “Mɔ̃ɖaŋunu siawo siwo ŋu wometsyaa ka ɖo o awɔe be aʋawɔwɔ natɔ te.” Dɔwɔƒe aɖe (Decca Record Company) ƒe amegã aɖe si gbe guiter ƒola aɖewo siwo woyɔna be Beatles, le ƒe 1962 me la xɔe se be ame siwo ƒoa guiter ƒe ŋkɔxɔxɔ manɔ anyi adidi o.\nAme geɖewo ɖoa ŋu ɖe vivimeŋusẽwo ŋu be woagblɔ nu si adzɔ le etsɔme la na yewo. Ame bubuwo trɔna ɖe ɣletivimefakalawo ŋu; eye ɣletivimefakaka bɔ ɖe magazinewo kple nyadzɔdzɔgbalẽwo me. Ame aɖewo hã yia etsɔmegblɔɖilawo alo gbɔgbɔyɔla siwo xlẽa afakagbalẽwo, xexlẽdzesiwo, alo fli siwo le amewo ƒe asiƒome, eye wogblɔna be “yewoate ŋu agblɔ” etsɔme ɖi la gbɔ.\nEsi ame siwo nɔ anyi le blema la di be yewoanya etsɔme ta la, wo dometɔ aɖewo yia afakala siwo sea gbe tso mawu siwo teƒe wobe yewole la gbɔ vɛ na amewo. Le kpɔɖeŋu me, wogblɔ be Lydia-dua ƒe Fia Croesus tsɔ nunana xɔasiwo ɖo ɖe afakala aɖe le Delphi si le Greece kple susu be wòagblɔ nu si adzɔ ne yewɔ aʋa kple Persia-fia Kores la na ye. Afakala la gblɔ be Croesus atsrɔ̃ “fiaɖuƒe gã aɖe” ne eho aʋa ɖe Kores ŋu. Esi esia na Croesus ka ɖe edzi be yeaɖu aʋa dzi ta la, eho yi aʋa la, gake eya ŋutɔ ƒe fiaɖuƒe gã la dzie woɖu!\nAfakala sia ƒe ameflunya ma meɖe vi aɖeke o; akpa eveawo dometɔ kae ɖu aʋaa dzi o, nya mawo adze abe ɖe wova eme ene. Alakpanya mawo siwo Croesus se la wɔe be vɔ̃ dzɔ ɖe edzi. Ðe nuwo dze edzi na ame siwo trɔna ɖe ame siwo be yewogblɔa etsɔme ɖi egbea ŋu laa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ No. 2 2018 | Nu Kae Ava Dzɔ Le Etsɔme?\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ No. 2 2018 | Nu Kae Ava Dzɔ Le Etsɔme?\nNo. 2 2018 | Nu Kae Ava Dzɔ Le Etsɔme?\nGBETAKPƆXƆ No. 2 2018 | Nu Kae Ava Dzɔ Le Etsɔme?


MI-EWELAND - Eʋeawo ƒe tɔtrɔŋkekewo\nÈva:Aƒeme Kɔnuwo Eʋeawo ƒe tɔtrɔŋkekewo\nEʋeawo ƒe tɔtrɔŋkekewo\nKwasiɖa ŋkeke adretɔ ( Dzoɖa, Blaɖa, Kuɖa, Yɔɖa, Fiɖa, Memleɖa kple Kwasiɖa ) menye Eʋeawo ƒe tɔtrɔ ŋkekewo tutuutu o, ke boŋ esia tso\nAblotsi yevuawo kple Asãnteawo gbɔ. Le Eʋeawo gbɔ la, ŋkeke ene (4) sia ŋkeke ene tɔtrɔ vana, si gɔmee nye bena ŋkeke ene (4) zi eve (2) nye Ablotsiyevuawo alo Asãnteawo ƒe Kwasiɖa ɖeka (1) kple ŋkeke ɖeka (1).\nŊkeke ene siawo nye: Asiamigbe, Aƒenɔegbe, Asiatuigbe kple Asigbe . Gbesigbe Asi ɖi le Eʋedu aɖe me la, nyea Asigbe eye ame aɖeke meyina dɔwɔƒe o. Woga yɔna esia bena Asime elabena gbemagbe enye amewo katã ƒe ta kpe gbe eye amewo bia nuwo ƒe asita sena. Gbemagbe kee nye ɖiɖeme ŋkeke. Nyɔnu siwo ayi ɖe asime la, yia asime. Ŋkeke sia enye Asãnteawo ƒe ɖiɖeme ŋkeke si woyɔna bena kwasiɖagbe ŋkeke vɔ wotɔ nye ŋkeke adretɔ. Eʋeawo menya nusi nye KWASIƉA (Week / Semaine) o.\nNe ɣe ( agu ) dze eye ɣe gaɖo to la, ekema ŋkeke ɖeka vayi. Ŋkeke siwo wotia be wonye ŋkeke nyuiewo la, wonye Asigbe kple Asiamigbe. Le ŋkeke eve (2) siawo dzi la, wowɔa Mawunuwo lena, eya enye bena, wona nu trɔ̃wo le ŋkeke siawo dzi. Ŋkeke vɔ̃wo nye Aƒenɔegbe kple Asiatuigbe, ŋkeke siawo nyea aɖiƒie vɔ̃wo ƒe ŋkeke kple trɔ̃ vɔ̃wo ƒe aƒe vagbe.\nWobua ŋkeke nyuiewo bena wonye Mawutɔ eyata wona nu Mawuwo le ŋkeke siawo dzi. Ke le vɔ̃awo dzi la, woyia busu na ame siwo le dɔlèm la.\nNe ɣleti dze dzi, eye woli ʋũu heva bu vie la, ekema wogblɔna bena ele Ɣleti ɖeka. Ne ɣleti do te va vie la, wogblɔna be eɖo Taƒo. Emegbe la eva ɖoa titina. Ne zã le dodom hafi wòle dzedze la, ekema wogblɔna be eɖo To nu. Ne zã do ŋutɔ hafi ɣleti la do la, ekema ele agu dzem. Ne ɣleti la gaka la, eteƒe medidina hafi bubu gadona o.\nNe Ʋemeviwo dze tegblesisi gɔme la ( Dzove ), ekema wodze Ƒe bubu hã gɔme. Ne woho te, eye dzo bi gbe siwo katã ƒu ( Ƒoave ) la ekema Ƒe la wu enu.


Dɔwɔwɔwo 15 | Biblia Le Internet Dzi | Xexe Yeye Gɔmeɖeɖe (1984)\n15 Eye ame aɖewo tso Yudea va, eye wote nufiafia nɔviawo be: “Ne wometso aʋa na mi le Mose ƒe kɔa nu o la, miate ŋu akpɔ ɖeɖe o.” 2 Gake esi menye nyaʋiʋli kple nyahehe vi aɖee wònye ɖo wo kpakple Paulo kple Barnaba dome o ta la, wowɔ ɖoɖo be Paulo kple Barnaba kpakple wo dometɔ aɖewo nayi apostoloawo kple hamemetsitsiawo gbɔ le Yerusalem le nyaʋiʋli sia ta. 3 Ale, esi hame la va ɖo wo ɖa vie vɔ la, ŋutsu siawo yi woƒe mɔzɔzɔa dzi to Foinike kple Samaria, eye wonɔ dukɔwo me tɔwo ƒe dzimetɔtrɔ ta kam tsitotsito, eye wona dzi dzɔ nɔviawo ŋutɔ. 4 Esi wova ɖo Yerusalem la, hame la kple apostoloawo kpakple hamemetsitsiawo xɔ wo nyuie, eye woka nu geɖe siwo Mawu wɔ to wo dzi la ta. 5 Ke hã, ame siwo tso Farisitɔwo ƒe kɔmama la me, siwo va xɔ se la, dometɔ aɖewo tso le woƒe ziwo dzi gblɔ be: “Ehiã be woatso aʋa na wo, eye woade se na wo be woawɔ Mose ƒe se la dzi.” 6 Eye apostoloawo kple hamemetsitsiawo va kpe ta, be yewoakpɔ nya sia me ɖa. 7 Ke esi woʋli nya la ʋuu la, Petro tso hegblɔ na wo be: “Ŋutsuwo, nɔviwo, mienyae nyuie be tso gɔmedzedzea me ke la, Mawu wɔ tiatia le mia dome be, dukɔwo me tɔwo nato nye nu dzi ase nya nyui la ƒe nya la ahaxɔ ase; 8 eye Mawu, ame si nya dziwo me la, ɖi ɖase esi wòna gbɔgbɔ kɔkɔe wo, abe ale si wòna míawo hã ene. 9 Eye mede vovototo aɖeke kura mía kpli wo dome o, ke boŋ ekɔ woƒe dzi ŋu to xɔse me. 10 Eya ta azɔ la, nu ka tae miele Mawu dom kpɔ, to kɔkuti si mía tɔgbuiwo alo mía ŋutɔwo míete ŋu tsɔ o la dede kɔ na nusrɔ̃laawo dzi? 11 Ke boŋ míeka ɖe edzi be woaɖe mí to mía Aƒetɔ Yesu ƒe amenuveve la dzi abe ame mawo ke ene.” 12 Ale ameha blibo la katã zi ɖoɖoe, eye woɖo to se ale si Barnaba kple Paulo gblɔ dzesi kple nukunu geɖe siwo Mawu wɔ to wo dzi le dukɔwo dome la ŋuti nya. 13 Esi wodzudzɔ nuƒoƒo la, Yakobo ɖo eŋu gblɔ be: “Ŋutsuwo, nɔviwo, miɖo tom. 14 Simeon gblɔe eme kɔ nyuie, ale si Mawu trɔ susu ɖe dukɔwo ŋu zi gbãtɔ, be yeaɖe dukɔ aɖe tso wo dome hena yeƒe ŋkɔ la. 15 Eye Nyagblɔɖilawo ƒe nyawo wɔ ɖeka kple esia, abe ale si tututu woŋlɔe ɖi ene be: 16 ‘Le nu siawo megbe la, matrɔ ava, eye magbugbɔ David ƒe agbadɔ si mu la atu; eye magbugbɔ aɖɔ eƒe gbagbãƒewo ɖo, eye magafɔe ɖe te, 17 ale be ame siawo dometɔ siwo susɔ la kple dukɔwo me tɔwo katã, ame siwo ŋu woyɔ nye ŋkɔ ɖo la, nadi Yehowa vevie; Yehowa, ame si le nu siawo wɔm, ye gblɔe, 18 nu siawo siwo wonya tso keke blema ke.’ 19 Eya ta nye nyametsotso lae nye be, míagaɖe fu na dukɔwo me tɔ siwo le tɔtrɔm ɖe Mawu ŋu la o, 20 ke boŋ be míaŋlɔ na wo be woatsri nu siwo trɔ̃wo ƒo ɖii, kple agbe gbegblẽ nɔnɔ, kple lã tsiʋumewo kpakple ʋu. 21 Elabena tso blema ke la, amewo nɔ Mose si le du sia du me, siwo ɖea gbeƒãe, elabena woxlẽnɛ wosena le ƒuƒoƒewo le sabat ɖe sia ɖe dzi.” 22 Tete apostoloawo kple hamemetsitsiawo kpakple hame blibo la katã da asi ɖe edzi be yewoatia ŋutsuwo tso yewo dome akpe ɖe Paulo kple Barnaba ŋu aɖo ɖe Antioxia; ame siawoe nye Yuda si wogayɔna be Barsaba kple Sila, siwo nye ŋgɔxɔlawo le nɔviawo dome; 23 eye woŋlɔ de wo si be: “Apostoloawo kple hamemetsitsiawo, siwo nye mia nɔviwo, le agbalẽ sia ŋlɔm na mi nɔvi siwo le dukɔwo dome le Antioxia kple Siria kpakple Kilikia: Míedo gbe na mi! 24 Esi míese be ame aɖewo tso mía dome tsɔ nya aɖewo va tɔtɔ mi, eye wonɔ didim be yewoanyama miaƒe luʋɔwo, evɔ míena mɔfiame aɖeke wo o, ta la, 25 mí katã míelɔ̃ ɖe edzi, eye míeda asi ɖe edzi be míatia ŋutsu aɖewo akpe ɖe míaƒe lɔlɔ̃tɔ siwo nye Barnaba kple Paulo ŋu aɖo ɖe mi, 26 ŋutsu siwo tsɔ woƒe luʋɔwo na ɖe mía Aƒetɔ Yesu Kristo ƒe ŋkɔ la ta. 27 Eya ta míele Yuda kple Sila dɔm ɖe mia gbɔ, bene woawo hã woagblɔ nya mawo ke na mi kple nu. 28 Elabena gbɔgbɔ kɔkɔe la kple mía ŋutɔwo hã míeda asi ɖe edzi be míagatsɔ agba bubuwo akpee na mi, wu nu siawo siwo le vevie la ko o: 29 be miayi edzi atsri nu siwo wotsɔ sa vɔ na trɔ̃wo, kple ʋu kple lã tsiʋumewo kpakple agbe gbegblẽ nɔnɔ. Ne miekpɔ mia ɖokui dzi nyuie le nu siawo ŋu la, ekema eme anyo na mi. Minɔ anyi sesĩe!” 30 Ale, esi wodo mɔ ŋutsu siawo la, woyi Antioxia, eye woƒo ameha gã la nu ƒu ɖekae, eye wotsɔ agbalẽ la na wo. 31 Esi woxlẽe vɔ la, wokpɔ dzidzɔ le dzideƒonya sia ta. 32 Eye esi wònye Yuda kple Sila ŋutɔ hã nye nyagblɔɖilawo ta la, woƒo nuƒo geɖe tsɔ de dzi ƒo na nɔviawo, eye wodo ŋusẽ wo. 33 Eya ta esi wonɔ afi ma ɣeyiɣi aɖe megbe la, nɔviawo do mɔ wo le ŋutifafa me be woatrɔ ayi ame siwo dɔ wo ɖa la gbɔ. 34 * —— 35 Ke hã, Paulo kple Barnaba yi edzi nɔ Antioxia ɣeyiɣi aɖe, nɔ nu fiam, eye woa kple ame bubu geɖewo nɔ Yehowa ƒe nya la ŋuti nya nyui la gblɔm. 36 Ke le ŋkeke aɖewo megbe la, Paulo gblɔ na Barnaba be: “Na míadze agbagba godoo atrɔ ayi aɖasrã nɔviawo kpɔ le du sia du si me míeɖe gbeƒã Yehowa ƒe nya le la me, ne míakpɔ ale si wole ɖa.” 37 Barnaba ya ɖoe kplikpaa be yewoakplɔ Yohanes, si woyɔna be Marko, hã ɖe asi. 38 Gake Paulo ya mebui be esɔ be yewoakplɔ ame sia ɖe asi o, elabena etrɔ le wo yome le Pamfilia, eye meyi ɖawɔ dɔ kpli wo o. 39 Ale woʋli nya kpli wo nɔewo dzikutɔe, si wɔe be woma le wo nɔewo ŋu; ale Barnaba kplɔ Marko ɖe asi, eye woɖo tɔdziʋu yi Kipro. 40 Paulo ya tia Sila, eye esi nɔviawo tsɔe de Yehowa ƒe amenuveve la si vɔ la, edzo. 41 Gake eyi ɖato Siria kple Kilikia, nɔ ŋusẽ dom hameawo.


GBE BUBU Albanian Arabic Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Kinyarwanda Korean Latvian Lithuanian Malagasy Malayalam Marshallese Myanmar Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese\nKPƆ alesi dzi anya dzɔ ɖekakpui Yudatɔ si ŋkɔe nye Andrea esime wòɖo to Yesu Nazaretetɔ la zi gbãtɔ ɖa! Biblia gblɔ be Andrea si du yi nɔvia gbɔ va gblɔ nɛ be: “Míekpɔ Mesia [alo Kristo] la.” (Yohanes 1:41) Le Hebri kple Hela gbewo me la, nya si gɔme woɖena zi geɖe be “Mesia” kple “Kristo” la fia “Amesiamina.” Yesue nye Mawu ƒe Amesiamina, alo eƒe Ame Tiatia la—Kplɔla si ŋugbe wodo. (Yesaya 55:4) Nyagblɔɖiwo nɔ Ŋɔŋlɔawo me ku ɖe Yesu ŋu, eye Yudatɔwo nɔ mɔ kpɔm nɛ esime ɣeyiɣia de.—Luka 3:15.\nAleke míewɔ nya be Yesue nye Mawu ƒe Ame Tiatia la vavã? Enyo, de ŋugble le nusi dzɔ le ƒe 29 M.Ŋ. me, esime Yesu xɔ ƒe 30 ŋu kpɔ. Eyi Yohanes Amenyrɔɖetsimela gbɔ be wòanyrɔ ye ɖe Yordan-tɔsisia me. Biblia gblɔ be: “Esi [wonyrɔ, NW] Yesu vɔ la, edo go tso tɔa me enumake; eye kpɔ ɖa, dziƒowo ʋu nɛ, eye wòkpɔ Mawu ƒe [gbɔgbɔ] la le ɖiɖim abe akpakpa ene va edzi; eye kpɔ ɖa, gbe tso dziƒowo le gbɔgblɔm bena: Amesia enye vinye, si gbɔ nyemelɔ̃a nu lena o la, si dzea ŋunye!” (Mateo 3:16, 17) Le ŋudzedzekpɔɖeameŋunya mawo sese vɔ megbe la, ɖe Yohanes ate ŋu ake ɖi be Yesu menye Mawu ƒe Ame Tiatia oa? Esi Yehowa Mawu kɔ Eƒe gbɔgbɔ kɔkɔea ɖe Yesu dzi la, esi ami nɛ, alo tiae, be wòanye Fia le yeƒe Fiaɖuƒe si gbɔna la me. Eyata Yesu va zu Yesu Kristo, alo Yesu Amesiamina la. Gake nukatae wogayɔ Yesu be Mawu ƒe Vi ɖo? Afikae wòtso?\nEdzɔɣi Tso “Tititi le Gbaɖegbe Ʋĩ Ke”\nMíate ŋu ama Yesu ƒe agbenɔnɔ ɖe akpa etɔ̃ me. Akpa gbãtɔe nye eƒe agbenɔnɔ do ŋgɔ na edzidzi wòazu amegbetɔ. Mixa 5:1 gblɔ be edzɔɣi tso “tititi le gbaɖegbe ʋĩ ke.” Yesu ŋutɔ gblɔ be: “Nye la dziƒo metso.” (Yohanes 8:23) Gbɔgbɔmeme ŋusẽtɔ aɖee wònye nɔ dziƒo tsã.\nEsi wònye gɔmedzedze le nuwɔwɔ ɖesiaɖe si taa, ɣeaɖeɣi va yi la, Mawu ɖekae nɔ anyi. Gake ƒe gbogbo manyaxlẽ aɖewoe nye si va yi la, Mawu va zu Wɔla. Amekae nye eƒe nuwɔwɔ gbãtɔ? Biblia ƒe agbalẽ mamlɛtɔ gblɔ tso Yesu ŋu be ‘enye Mawu ƒe nuwɔwɔwo ƒe gɔmedzedze.’ (Nyaɖeɖefia 3:14) Yesue nye “nuwɔwɔwo katã ƒe ŋgɔgbevi.” Nenemae wòle “elabena wowɔ nuwo katã le eya ke me, nusiwo le dziƒowo kple nusiwo le anyigba dzi; nusiwo wokpɔna kple nusiwo womekpɔna o.” (Kolosetɔwo 1:15, 16) Ẽ, Yesu koe nye amesi Mawu ŋutɔ wɔ tẽ. Eyatae woyɔnɛ be Mawu ƒe “Tenuvi” ɖo. (Yohanes 3:16) Ŋgɔgbevia ƒe Dzesideŋkɔ aɖe hãe nye “Nya la.” (Yohanes 1:14) Nukatae? Elabena hafi woava dzii wòanye amegbetɔ la, Mawu ƒe nyanuɖelae wònye nɔ dziƒo.\n“Nya la” nɔ anyi kple Yehowa Mawu “le gɔmedzedzea me,” esime ‘wowɔ dziƒo kple anyigba.’ Eyae Mawu gblɔ na be: “Mine míawɔ ame ɖe míaƒe nɔnɔme.” (Yohanes 1:1; Mose I, 1:1, 26) Yehowa ƒe Ŋgɔgbevia nɔ Fofoa ŋu, wɔ dɔ kplii kple ŋkubiã. Le Lododowo 8:22-31 la, egblɔ le eɖokui ŋu be: “Menye dɔnunɔla le [Wɔla la gbɔ], nye dzeme kɔ gbesiagbe, eye mewɔ dɔ abe fefe ene le eŋku me ɣeawokatãɣi.”\nAleke gbegbe Yehowa Mawu kple eƒe Tenuvia dome anɔ kplikplikpli le dɔwɔwɔ kple wo nɔewo aduadu mee nye esi! Anyinɔnɔ kplikplikpli kple Yehowa hena ƒe gbogbo mawo siwo mele xexlẽ me o la kpɔ ŋusẽ ɖe Mawu ƒe Via dzi. Vi ɖoto sia va nɔ abe Fofoa Yehowa ene pɛpɛpɛ. Le nyateƒe me la, Kolosetɔwo 1:15 yɔ Yesu be “Mawu makpɔmakpɔ ƒe nɔnɔme.” Esia tae Yesu ŋuti sidzedze si asu mía si le vevie hafi míakpɔ míaƒe didi be míasubɔ Mawu ahadze sii la gbɔ wòade edeƒe. Nusianu si Yesu wɔ esime wònɔ anyigba dzi la nye nusi tututu Yehowa di be wòawɔ. Eyata ne míeyi edzi srɔ̃ nu tso Yesu ŋu geɖe wu la, efia be míele si dzem Yehowa hã geɖe wue nye ma. (Yohanes 8:28; 14:8-10) Ke hã, aleke Yesu wɔ va anyigba dzi?\nEƒe Agbenɔnɔ abe Amegbetɔ Ene\nYesu ƒe agbenɔnɔ ƒe akpa evelia dze egɔme esime Mawu dɔe ɖo ɖe anyigba dzi. Yehowa wɔ esia esime wòɖe Yesu ƒe agbe nukutɔe tso dziƒo va de Yudatɔ ɖetugbi leaƒe wɔnuteƒe si ŋkɔe nye Maria ƒe vidzidɔ me. Yesu menyi blibomademade aɖeke ƒe dome o, elabena fofo si nye amegbetɔ menɔ esi o. Yehowa ƒe gbɔgbɔ kɔkɔea, alo dɔwɔŋusẽa va Maria dzi, eye eƒe ŋusẽ ‘do vɔvɔli ɖe edzi’ nukutɔe be wòfɔ fu. (Luka 1:34, 35) Esia wɔe be Maria dzi vi si de blibo. Esi wònye Yosef si nye atikpala lae xɔ Yesu nyi ta la, wohee le aƒe si me nuwo mede wo dzi boo o me, eye wònye ɖevi geɖe siwo va nɔ ƒomea me la ƒe ŋgɔgbevi.—Yesaya 7:14; Mateo 1:22, 23; Marko 6:3.\nNu ʋɛ aɖewo koe míenya tso Yesu ƒe ɖevimenɔɣi ŋu, ke hã wo dometɔ ɖeka ya ɖe dzesi ŋutɔ. Esime Yesu xɔ ƒe 12 la, edzilawo kplɔe yi ƒe sia ƒe Ŋutitotoŋkekenyuia ɖuƒe le Yerusalem. Esime wònɔ afima la, ezã ɣeyiɣi geɖe le gbedoxɔa me, “le anyinɔƒe le nufialawo dome, [nɔ] to ɖom wo, [henɔ] nya biam wo.” Gawu la, “amesiwo katã see la, woƒe mo wɔ yaa le eƒe nugɔmesese kple eƒe ŋuɖoɖowo ŋuti.” Ẽ, menye ɖeko Yesu ɖevi la bia nya siwo nana woyia ŋugble me kple esiwo ku ɖe mawusubɔsubɔ ŋu ɖeɖeko o, ke eɖo nya ŋu nunyatɔe si wɔ nuku na amewo. (Luka 2:41-50) Ðikeke mele eme o be esrɔ̃ atikpakpadɔ tso Yosef si xɔe nyi la gbɔ esime wònɔ tsitsim le Nazaret-dua me.—Mateo 13:55.\nYesu nɔ Nazaret vaseɖe esime wòxɔ ƒe 30. Emegbe eyi Yohanes gbɔ be wòana nyɔnyrɔ ye. Le Yesu ƒe nyɔnyrɔ xɔxɔ vɔ megbe la, edze eƒe subɔsubɔdɔa gɔme kple ŋkubiã. Etsa le wo denyigba katã dzi ɖe gbeƒã Mawu Fiaɖuƒe ŋuti nyanyuia ƒe etɔ̃ kple afã sɔŋ. Ena kpeɖodziwo be Mawue dɔ ye. Le mɔ ka nu? To nukunu geɖe siwo wòwɔ me—wonye ŋusẽdɔ siwo gbɔ amegbetɔ ƒe ŋutete ŋu.—Mateo 4:17; Luka 19:37, 38.\nYesu nye ame fatu eye nu wɔa dɔ ɖe edzi hã. Alesi wòbua amewo hewɔa nu ɖe wo ŋu me koŋue eƒe tufafaa dze le. Esi Yesu nye amesi ŋu wote ŋu tena ɖo bɔbɔe eye wònye dɔmefafatɔ hã ta la, ame geɖe va egbɔ. Ðeviwo kura gɔ̃ hã ɖea dzi ɖi ne wole egbɔ. (Marko 10:13-16) Togbɔ be ame aɖewo mebua nyɔnuwo ɖe naneke me o le Yesu ƒe ŋkekea me hã la, Yesu ya wɔ nu ɖe wo ŋu bubutɔe. (Yohanes 4:9, 27) Ekpe ɖe ame dahewo kple amesiwo wote ɖe anyi ŋu ‘wokpɔ dzudzɔ na woƒe luʋɔwo.’ (Mateo 11:28-30) Yesu ƒe nufiafia me kɔ, mesesẽ o, eye tsɔɖui nɔ eme. Eye nusiwo wòfia la ɖe didi vevi si nɔ eme la fia, si nye be yeana amesiwo ɖoa to ye la nadze si Mawu vavã Yehowa.—Yohanes 17:6-8.\nYesu zã Mawu ƒe gbɔgbɔ kɔkɔea tsɔ wɔ nukunuwo da dɔ na amewoe, elabena woƒe nu wɔ nublanui nɛ. (Mateo 15:30, 31) Le kpɔɖeŋu me, anyidzela aɖe va egbɔ gblɔ nɛ bena: “Ne èlɔ̃ ko la, àte ŋu ana ŋutinye nakɔ.” Nukae Yesu wɔ? Edo abɔ ɖa heka asi eŋu gblɔ nɛ bena: “Melɔ̃, ŋutiwò nekɔ!” Eye ŋutsua ƒe dɔa vɔ nɛ!—Mateo 8:2-4.\nDe ŋugble le ɣeyiɣi aɖe si me ameha siwo va Yesu gbɔ la nɔ eŋu ŋkeke etɔ̃ sɔŋ nu maɖumaɖui ŋu kpɔ. Eƒe dɔme trɔ ɖe ameawo ŋu eye wòna nuɖuɖu wo nukutɔe, wonye “ŋutsu akpe ene, nyɔnuwo kple ɖeviwo mele me o.” (Mateo 15:32-38) Ɣebubuɣi hã la, Yesu na ahomya aɖe si de exɔlɔ̃wo ƒe agbe afɔku me la nu fa. (Marko 4:37-39) Efɔ ame kukuwo hã ɖe tsitre. * (Luka 7:22; Yohanes 11:43, 44) Yesu lɔ̃ faa tsɔ eƒe agbe deblibo gɔ̃ hã na be etsɔme mɔkpɔkpɔ aɖe nasu ameƒome madebliboa si. Lɔlɔ̃ si le esi na amewo la de to loo!\nAfikae Yesu Le Egbea?\nYesu ku ɖe fuwɔameti ŋu esime wòxɔ ƒe 33 kple afã. * Gake ku mena eƒe agbe nu tso o. Eƒe agbenɔnɔ ƒe akpa etɔ̃lia dze egɔme esime Yehowa Mawu fɔ Via ɖe tsitre wòzu gbɔgbɔmeme. Le Yesu ƒe tsitretsitsi megbe la, eɖe eɖokui fia ame gbogbo aɖewo si nɔ agbe le ƒe alafa gbãtɔ M.Ŋ. me. (Korintotɔwo I, 15:3-8) Ema megbe la, “ebɔbɔ nɔ anyi ɖe Mawu ƒe nuɖusi me” nɔ lalam be yeaxɔ fiaɖuŋusẽ. (Hebritɔwo 10:12, 13) Esime ɣeyiɣia de la, Yesu dze fiaɖuɖu gɔme. Eyata ameka ƒomevie wòle be míabu Yesui egbea? Ðe wòle be míabui be enye ŋutsu aɖe si wum wole si le fu kpema? Alo ɖe wòle be míabui abe amesi wòle be woasubɔ enea? Menye amegbetɔ loo alo Mawu Ŋusẽkatãtɔe Yesu nye egbea o. Boŋ la, enye gbɔgbɔmeme sẽŋu aɖe, Fia si le dzi ɖum. Eteƒe madidi o, aɖu míaƒe anyigba sia si dzi kuxiwo bɔ ɖo la dzi.\nNyaɖeɖefia 19:11-16 zã kpɔɖeŋunyagbɔgblɔ tsɔ ɖɔ Yesu Kristo be enye fia aɖe si nɔ sɔ ɣia aɖe dom gbɔna ʋɔnu drɔ̃ ge ahawɔ aʋa le dzɔdzɔenyenye me. “Yi ɖaɖɛ do tso eƒe nu me, bena wòatsɔe adza dukɔwo.” Ẽ, Yesu azã eƒe ŋusẽ triakɔa atsɔ atsrɔ̃ ame vɔ̃ɖiwoe. Ke amesiwo dze agbagba srɔ̃ kpɔɖeŋu si Yesu ɖo ɖi esime wònɔ anyigba dzi ya ɖe? (Petro I, 2:21) Yesu kple Fofoa woaxɔ wo ɖe agbe le “Mawu, ŋusẽkatãtɔ la, ƒe ŋkeke gã la ƒe aʋawɔwɔ”—si woyɔna zi geɖe be Harmagedon—la me, be woanɔ agbe tegbee le anyigba dzi anye Mawu ƒe Dziƒofiaɖuƒea teviwo.—Nyaɖeɖefia 7:9, 14; 16:14, 16; 21:3, 4.\nNukunu gbogbo ka gbegbee nye si Yesu awɔ na ameƒomea le eƒe ŋutifafa dziɖuɣi la! (Yesaya 9:5, 6; 11:1-10) Ada dɔ na amewo, eye wòaɖe ku ɖa. Mawu azã Yesu wòafɔ ame biliɔn siwo ku la ɖe tsitre ahana mɔnukpɔkpɔ wo be woanɔ agbe tegbee le anyigba dzi. (Yohanes 5:28, 29) Nusiwo míesusu kpɔ o ye Fiaɖuƒedziɖuɖua ahe vɛ na mí. Eyata ele vevie be míayi edzi anɔ Biblia me sidzedze xɔm be míava dze si Yesu Kristo geɖe wu.\n^ mm. 15 Amewo nya nu tso nukunu siwo Yesu wɔ la ŋu nyuie. Yesu ƒe futɔwo kura gɔ̃ hã lɔ̃ ɖe edzi be ‘ewɔ dzesi geɖewo.’—Yohanes 11:47, 48.\n^ mm. 17 Ne èdi be yeanya nenye ati alo atitsoga ŋue Kristo ku ɖo la, ke kpɔ Reasoning From the Scriptures, axa 89-90 (Comment raisonner à partir des Écritures, axa 77-8) si Yehowa Ðasefowo ta.\nSubɔsubɔha geɖe me tɔwo gblɔna be Mawue Yesu nye. Ame aɖewo gblɔna be Mawuɖekaetɔ̃e Mawu nye. Le nufiafia sia ƒe nya nu la, “Fofo la nye Mawu, Vi la nye Mawu, eye Gbɔgbɔ Kɔkɔe la nye Mawu, ke hã menye Mawu etɔ̃e li o ke boŋ Mawu ɖeka.” Woxɔe se be “mavɔmavɔnyenye kple tasɔsɔ ɖeka” ye le wo kple etɔ̃a katã si. (The Catholic Encyclopedia) Ðe nukpɔsusu mawo sɔa?\nYehowa Mawue nye Wɔla la. (Nyaɖeɖefia 4:11) Gɔmedzedze alo nuwuwu mele esi o, eye ŋusẽkatãtɔe wònye. (Psalmo 90:2) Gake gɔmedzedze le Yesu ya si. (Kolosetɔwo 1:15, 16) Esime Yesu yɔ Mawu be ye Fofo la, egblɔ be: “Fofo, [la] lolo wum.” (Yohanes 14:28) Yesu ɖe nu me hã be nanewo li siwo ye loo alo mawudɔlawo menya o, negbe ye Fofo ko.—Marko 13:32.\nGawu la, Yesu do gbe ɖa na Fofoa be: “Menye nye lɔlɔ̃nu o, ke boŋ tɔwò woawɔ.” (Luka 22:42) Ðe Yesu ado gbe ɖa na amesi eya ŋutɔ le tasɔsɔ me kplea? Tsɔ kpe ɖe eŋu la, Mawue fɔ Yesu ɖe tsitre tso ame kukuwo dome ke menye Yesu ŋutɔe o. (Dɔwɔwɔwo 2:32) Eme kɔ ƒã be Fofo la kple Vi la menɔ tasɔsɔ me hafi Yesu va anyigba dzi loo alo esime wònɔ anyigba dzi o. Ke le Yesu ƒe tsitretsitsi yi dziƒo megbe ya ɖe? Korintotɔwo I, 11:3 gblɔ be: “Kristo ƒe ta enye Mawu.” Le nyateƒe me la, Vi la abɔbɔ ɖe Mawu te ɣesiaɣi. (Korintotɔwo I, 15:28) Eyata Ŋɔŋlɔawo fia be menye Mawu Ŋusẽkatãtɔe Yesu nye o. Mawu ƒe Vi boŋue wònye.\nMenye amee gbɔgbɔ kɔkɔe si wogblɔna be enye Mawuɖekaetɔ̃ ƒe ame etɔ̃lia hã nye o. Hakpala la gblɔ le gbedodoɖa me na Mawu be: “Ne èɖo wò gbɔgbɔ ɖa la, wodzɔna, eye nègawɔa anyigba ƒe ŋku me yeye.” (Psalmo 104:30) Menye Mawu ŋutɔe gbɔgbɔ sia nye o; dɔwɔŋusẽ aɖe si wòdɔna alo zãna tsɔ wɔa nusianu si wòdi ye wònye. Gbɔgbɔ siae Mawu tsɔ wɔ dziƒowo, anyigba la, kple nu gbagbewo katãe. (Mose I, 1:2; Psalmo 33:6) Mawu tsɔ eƒe gbɔgbɔ kɔkɔea ʋã amewo be woŋlɔ Biblia. (Petro II, 1:20, 21) Eyata Mawuɖekaetɔ̃ nufiafia la metso Ŋɔŋlɔawo me o. * Biblia gblɔ be: “Yehowa, mía Mawu la, Yehowa ɖeka koe!”—Mose V, 6:4.\n^ mm. 28 Ne èle nyatakaka bubuwo dim kpee la, ke kpɔ agbalẽ gbadza si nye Ðe Wòle Be Naxɔ Mawuɖekaetɔ̃ la Dzi Asea? si Yehowa Ðasefowo ta.\nYesu zu Mawu ƒe Amesiamina esime wòxɔ nyɔnyrɔ\nYesu zã eƒe ŋusẽ katã ɖe dɔ si Mawu de esi ŋu\nFia ŋusẽtɔ aɖee Yesu nye egbea\nƉoe Ɖe Amewo Ɖoe Ɖe Amewo Amekae Yesu Kristo Nye?\nw05 9/15 axa 4-7


De Asixɔxɔ Mawu Ƒe Nunana Si Nye Agbe Kple Ʋu Ŋu\n1. Ame kae na agbe mí?\nYEHOWAE “nye Mawu gbagbe la.” (Yeremiya 10:10) Eyae nye mía Wɔla, eyae na agbe mí. Biblia gblɔ be: “Wòe wɔ nuwo katã, eye wò lɔlɔ̃nu ta woli, eye wowɔ wo ɖo.” (Nyaɖeɖefia 4:11) Ɛ̃, Yehowa di be míanɔ agbe. Agbe nye nunana xɔasi aɖe tso egbɔ.—Xlẽ Psalmo 36:9.\n2. Aleke míawɔ agbe nadze edzi na mí?\n2 Yehowa na nu siwo alé míaƒe agbe ɖe te la mí. Esiawo dometɔ aɖewoe nye nuɖuɖu kple tsi. (Dɔwɔwɔwo 17:28) Gake vevietɔ wu la, edi be míase vivi na agbea. (Dɔwɔwɔwo 14:15-17) Ke hã, hafi agbea nadze edzi na mí la, ele be míawɔ Mawu ƒe sewo dzi.—Yesaya 48:17, 18.\nALE SI MAWU BUA AGBEE\n3. Nu kae Yehowa wɔ Kain esi wòwu Abel?\n3 Biblia gblɔ na mí be míaƒe agbe kple ame bubuwo tɔ siaa xɔ asi na Yehowa. Le kpɔɖeŋu me, esi Kain, si nye Adam kple Xawa ƒe vi, do dziku ɖe nɔvia Abel ŋu vevie la, Yehowa xlɔ̃ nui be nèɖu eƒe dzikua dzi. Gake Kain meɖo to o, ke boŋ edo dɔmedzoe helĩhelĩ eye wòdze “nɔvia Abel dzi hewui.” (1 Mose 4:3-8) Yehowa he to na Kain le esi wòwu nɔvia ta. (1 Mose 4:9-11) Eya ta dzikudodo kple fuléle gblẽa nu, elabena woate ŋu ana míawɔ ŋutasẽnuwo alo tagbɔsesẽnuwo. Ame siwo wɔa nu siawo tɔgbi mate ŋu akpɔ agbe mavɔ o. (Xlẽ 1 Yohanes 3:15.) Ne míedi be míaƒe nu nadze Yehowa ŋu la, ele be míasrɔ̃ ale si míalɔ̃ amewo katã.—1 Yohanes 3:11, 12.\n4. Nu kae se siwo Mawu de na Israel-viwo la dometɔ ɖeka fia mí tso nunana si nye agbe ŋu?\n4 Le ƒe akpe geɖe megbe la, Yehowa ɖee fia be agbe nye nu xɔasi na ye esi wòtsɔ Se Ewoawo na Mose. Seawo dometɔ ɖeka gblɔ be: “Mègawu ame o.” (5 Mose 5:17) Ne ame aɖe ɖoe koŋ wu ame la, woawu eya hã.\n5. Aleke Mawu bua fuɖeɖee?\n5 Aleke Mawu bua fuɖeɖee? Vi nɔdɔmewo gɔ̃ hã ƒe agbe xɔa asi na Yehowa. Yehowa gblɔ le Se si wòtsɔ na Israel-viwo me be, ne ame aɖe wɔ nu vevi funɔ aɖe eye ɖevia ku la, woawu eya hã. (Xlẽ 2 Mose 21:22, 23; Psalmo 127:3.) Esia fia mí be fuɖeɖe menyo o.—Kpɔ Dzesidenya 28.\n6, 7. Aleke míeɖenɛ fiaa Yehowa be míebua agbe be enye nu xɔasi?\n6 Aleke míaɖee afia Yehowa be míedea asixɔxɔ míaƒe agbe kple ame bubuwo tɔ siaa ŋu? Eyae nye be míaƒo asa na nu siwo ana míawo ŋutɔwo alo ame bubuwo ƒe agbe naɖo afɔku me la wɔwɔ. Eya ta míano sigareti, gbekui alo atike vɔ̃ɖi o, elabe wogblẽa nu le mía ŋu eye woate ŋu awu mí.\n7 Mawue na míaƒe agbe kple míaƒe ŋutilã mí, eya ta ele be míazã nu siawo abe ale si wòdii ene. Le esia ta ehiã be míalé be na míaƒe ametia. Ne míewɔe o la, míazu ame makɔmakɔwo le Mawu ŋkume. (Romatɔwo 6:19; 12:1; 2 Korintotɔwo 7:1) Ne míebua agbe nu xɔasii ko hafi míate ŋu asubɔ Yehowa ame si na agbe mí la. Togbɔ be asesẽ be míaɖe asi le nuwɔna gbegblẽwo ŋu hã la, Yehowa akpe ɖe mía ŋu ne míele agbagba dzem be míatrɔ asi le míaƒe agbenɔnɔ ŋu le esi míebua agbe be enye nu xɔasi ta.\n8. Nu kae wòle be míawɔ be míagade míawo ŋutɔwo alo ame bubuwo ƒe agbe afɔku me o?\n8 Míesrɔ̃e be agbe nye nunana xɔasi aɖe. Yehowa ka ɖe mía dzi be míate ŋu awɔ mía tɔ si nua ale be mímawɔ naneke si ade míawo ŋutɔwo alo ame bubuwo ƒe agbe afɔku me o. Míeɖea esia fiana le ale si míekua míaƒe ʋu kple dzokekewo la me. Míetsria kamedefefe siwo me afɔku le alo esiwo me wowɔa ŋutasẽnuwo le. (Psalmo 11:5) Míedzea agbagba ɖe sia ɖe be míaƒe aƒe me nanɔ dedie. Yehowa de se na Israel-viwo be: “Ne ètso aƒe yeye la, tɔ kpɔ ɖe xɔa tame, bena ame aɖeke magage le edzi, eye nàna wò aƒe naɖi ʋufɔ o.”—5 Mose 22:8.\n9. Aleke wòle be míawɔ nu ɖe lãwo ŋui?\n9 Ale si míewɔa nu ɖe lãwo ŋu gɔ̃ hã le vevie na Yehowa. Eɖe mɔ na mí be míawu lãwo aɖu, awu wo atsɔ awɔ nudodowo alo awu wo ne wona míaƒe agbe ɖo afɔku me. (1 Mose 3:21; 9:3; 2 Mose 21:28) Gake mele be míasẽ ŋuta le lãwo ŋu alo awu wo ɖe modzakaɖeɖe dzro ko ta o.—Lododowo 12:10.\nAGBE NYE NU XƆASI\nMíewua vi nɔdɔmewo o\nMíeléa fu mía haviwo o\nMíenoa sigareti, gbekui alo atike vɔ̃ɖiwo o\nDE ASIXƆXƆ AGBE ƑE KƆKƆENYENYE ŊU\n10. Aleke míewɔ nya be ʋu le tsitre ɖi na agbe?\n10 Ʋu nye nu kɔkɔe na Yehowa, elabena ʋu le tsitre ɖi na agbe. Esi Kain wu Abel la, Yehowa gblɔ na Kain be: “Nɔviwò ƒe ʋu le ɣli dom nam tso anyigba dzi.” (1 Mose 4:10) Abel ƒe ʋu le tsitre ɖi na eƒe agbe, eya ta Yehowa he to na Kain esi wòwu Abel. Le Noa ƒe ŋkekea me Tsiɖɔɖɔa megbe la, Yehowa gaɖee fia be ʋu le tsitre ɖi na agbe. Yehowa ɖe mɔ na Noa kple eƒe ƒomea be woaɖu lãwo. Egblɔ na wo be: “Nu gbagbe siwo katã ʋãna la nanye nuɖuɖu na mi. Metsɔ wo katã na mi, abe amagbewo ke ene.” Gake Yehowa de se na wo be womegaɖu nu ɖeka aɖe ya o. Egblɔ be: “Ðeko migaɖu lã si me eƒe agbe, si nye eƒe ʋu, le la o.”—1 Mose 1:29; 9:3, 4.\n11. Se kae Mawu de na Israel-dukɔa ku ɖe ʋu ŋu?\n11 Esi Yehowa de se na Noa be womegaɖu ʋu o ƒe 800 megbe la, egade se na eƒe dukɔa be: “Ne Israel-vi aɖe alo amedzrovi aɖe si le mia dome da ade lé gbemelã alo xe si woɖuna la, ekema wòaɖuɖu eƒe ʋu ɖi, eye wòaxe ke ɖe edzi.” Egblɔ kpee be: “Migaɖu . . . ʋu o.” (3 Mose 17:13, 14) Yehowa gadi kokoko be yeƒe amewo nabu ʋu nu kɔkɔee. Woate ŋu aɖu ʋulã, gake menye ʋua ŋutɔ o. Ne wowu lã be yewoaɖu la, ele be woaɖuɖu eƒe ʋua ɖe anyigba.\n12. Aleke Kristotɔwo bua ʋui?\n12 Ƒe aɖewo le Yesu ƒe ku megbe la, apostolowo kple hamemetsitsi siwo nɔ Kristo-hamea me le Yerusalem kpe ta hetso nya me le Se si wode na Israel-viwo ƒe akpa si gasɔ na Kristotɔwo ŋu. (Xlẽ Dɔwɔwɔwo 15:28, 29; 21:25.) Yehowa kpe ɖe wo ŋu wose egɔme be yegakpɔtɔ bua ʋu nu xɔasii, eye egahiã kokoko be woabui nu kɔkɔee. Kristotɔ gbãtɔwo meɖua ʋu alo noa ʋu loo alo ɖua lã tsiʋume o. Ne ɖe wowɔ nu siawo la, ke ɖeko wòanɔ abe ɖe wosubɔ trɔ̃ alo kpɔ gome le gbɔdɔdɔ manɔsenu me ene. Tso ɣemaɣi la, Kristotɔ vavãwo tsri ʋuɖuɖu alo enono. Ke egbea ya ɖe? Yehowa gadi kokoko be míabu ʋu nu kɔkɔee.\n13. Nu ka tae Kristotɔwo melɔ̃na wodoa ʋu na wo o?\n13 Ðe esia fia be ele be Kristotɔwo natsri ʋudodoa? Ɛ̃. Yehowa de se na mí be mele be míaɖu ʋu alo anoe o. Ne ɖɔkita gblɔ na wò be mègano aha o la, ɖe nàna woadoe na wòa? Gbeɖe! Nenema kee se si Mawu de be mígaɖu ʋu alo anoe o la fia be mele be míalɔ̃ woado ʋu na mí o.—Kpɔ Dzesidenya 29.\n14, 15. Nu ka tae wòle vevie be Kristotɔwo nabu agbe nu xɔasii ahaɖo to Yehowa?\n14 Ke ne ɖɔkita aɖe gblɔ be ne womedo ʋu na mí o la, míaku ya ɖe? Ele be mía dometɔ ɖe sia ɖe ŋutɔ natso nya me be yeaɖo to Mawu ƒe se alo yemaɖo toe o. Mí Kristotɔwo míedea asixɔxɔ nunana si nye agbe ŋu vevie, eye míadi be woazã dɔdamɔnu bubuwo na mí bene míatsi agbe, gake mímalɔ̃ woado ʋu na mí o.\n15 Míedzea agbagba be míanɔ lãmesẽ me, gake esi wònye be agbe xɔ asi na Mawu ta la, mímalɔ̃ woado ʋu na mí o. Ele vevie be míaɖo to Yehowa wu be míada eƒe sewo dzi kple susu be míatsi agbe. Yesu gblɔ be: “Ame sia ame si di be yeaɖe yeƒe agbe la abui, ke ame sia ame si abu eƒe agbe le tanye la akpɔe.” (Mateo 16:25) Míedina be míaɖo to Yehowa elabe míelɔ̃e. Enya nu si nyo na mí, eye míebua agbe nu xɔasi kple nu kɔkɔee abe ale si Yehowa bunɛ ene.—Hebritɔwo 11:6.\n16. Nu ka tae Mawu subɔlawo ɖoa toe?\n16 Mawu subɔla wɔnuteƒewo ɖonɛ kplikpaa be yewoawɔ ɖe Mawu ƒe se si ku ɖe ʋu ŋu la dzi. Womaɖu ʋu alo anoe o, eye womalɔ̃ woazã ʋu le dɔdada na wo me o. * Gake woalɔ̃ woazã dɔdamɔnu bubuwo na wo ale be woatsi agbe. Woka ɖe edzi be Ame si wɔ agbe kple ʋu la nya nu si nyo na yewo. Wò hã eka ɖe edzi be Mawu nya nu si nyo na wòa?\nMƆ ÐEKA SI KO NU YEHOWA ÐE MƆ WOZÃ ƲU LE\n17. Le Israel la, mɔ ka ko nue Yehowa ɖe mɔ be woazã ʋu le?\n17 Yehowa gblɔ na Israel-viwo le Se si wòtsɔ na Mose me be: “Ŋutilã ɖe sia ɖe ƒe agbe le ʋu la me, eya ta metsɔe na be miatsɔ alé avu [alo abia tsɔtsɔke] le vɔsamlekpui la dzi ɖe mia ɖokuiwo ta, elabena ʋu wotsɔ léa avu.” (3 Mose 17:11) Ne Israel-viwo wɔ nu vɔ̃ la, woate ŋu abia Yehowa be wòatsɔe ake yewo ne wotsɔ lã sa vɔe eye wona nunɔla la kɔ lãa ƒe ʋu ɖe vɔsamlekpuia dzi le gbedoxɔa me. Mɔ ɖeka sia ko nue Yehowa ɖe mɔ na Israel-viwo be woazã ʋu le.\n18. Mɔnukpɔkpɔ kae Yesu ƒe vɔsaa ʋu ɖi na mí?\n18 Esi Yesu va anyigba dzi la, etsɔ eƒe agbe alo ʋu na ale be woatsɔ nu vɔ̃wo ake, eye esia va xɔ ɖe lãwo tsɔtsɔ sa vɔe teƒe. (Mateo 20:28; Hebritɔwo 10:1) Asixɔxɔ le Yesu ƒe agbe ŋu ale gbegbe be esi Yehowa fɔ Yesu ɖe tsitre wòyi dziƒo la, Yehowa ate ŋu ana mɔnukpɔkpɔ ame sia ame be wòanɔ agbe tegbee.—Yohanes 3:16; Hebritɔwo 9:11, 12; 1 Petro 1:18, 19.\nAleke nàwɔ ade bubu agbe kple ʋu ŋu?\n19. Nu kae míawɔ be ‘mía ŋuti nakɔ tso amewo katã ƒe ʋu me’?\n19 Míedaa akpe na Yehowa ale gbegbe ɖe míaƒe agbe si nye nunana wɔnuku la ta! Eye míedina be míagblɔe na amewo be ne woxɔ Yesu dzi se la, woate ŋu anɔ agbe tegbee. Míelɔ̃a amewo, eye míawɔ nu sia nu si míate ŋui be míafia ale si woawɔ akpɔ agbe la wo. (Ezekiel 3:17-21) Ekema mía dometɔ ɖe sia ɖe ate ŋu agblɔ abe apostolo Paulo ene be: “Ŋutinye kɔ tso amewo katã ƒe ʋu me, elabena nyemegbe Mawu ƒe lɔlɔ̃nu blibo la katã gbɔgblɔ na mi o.” (Dɔwɔwɔwo 20:26, 27) Ɛ̃, míeɖenɛ fiana be míedea asixɔxɔ agbe kple ʋu ŋu vevie ne míeƒo nu tso Yehowa kple ale si agbe xɔa asi nɛ la ŋu na ame bubuwo.\n^ mm. 16 Ne èdi be yeanya nu geɖe tso ʋudodo ŋu la, kpɔ agbalẽ si nye “Minɔ Mawu Ƒe Lɔlɔ̃ La Me Ðaa” ƒe axa 77-79 lia. Yehowa Ðasefowoe tae.\nNYATEƑENYA 1: DE ASIXƆXƆ AGBE ŊU\n“Gbɔwòe agbedzɔƒe le.”—Psalmo 36:9\nAleke míedea asixɔxɔ agbe ŋui?\nDɔwɔwɔwo 17:28; Nyaɖeɖefia 4:11\nAgbe nye nunana tso Yehowa gbɔ, eye ele be míade asixɔxɔ eŋu.\n2 Mose 21:22, 23; 5 Mose 5:17\nAmewuwu kple fuɖeɖe menyo o.\n1 Yohanes 3:11, 12, 15\nFuléle menyo o.\nƑo asa na agbenɔnɔ makɔmakɔwo, abe sigaretinono kple atike vɔ̃ɖiwo zazã ene.\nƑo asa na modzakaɖeɖe kple kamedefefe siwo me ŋutasẽnuwɔnawo le.\nNYATEƑENYA 2: AGBE KPLE ƲU\n“Elabena ŋutilã ɖe sia ɖe ƒe agbee nye eƒe ʋu, le agbe si le eme la ta.”—3 Mose 17:14\nAleke Mawu bua agbe kple ʋui?\n1 Mose 4:10; 5 Mose 12:23\nƲu le tsitre ɖi na agbe.\n1 Mose 9:3, 4\nMíate ŋu aɖu ʋulã ke menye ʋu o.\nDɔwɔwɔwo 15:28, 29; 21:25\nSe si Mawu de be míatsri ʋu la lɔ ʋuzazã le atikewɔnyawo me hã ɖe eme.\nƑomedodo si le mí kple Yehowa domee nye nu vevitɔ kekeake na mí le agbe me.\nNYATEƑENYA 3: MƆ SIWO NU YEHOWA ÐE MƆ WOZÃ ƲU LE\n“Yesu ƒe ʋu klɔa nu vɔ̃ ɖe sia ɖe ɖa le mía ŋu.”—1 Yohanes 1:7\nMɔnukpɔkpɔ kae Yesu ƒe vɔsaa ʋu ɖi na mí?\nNe Israel-viwo wɔ nu vɔ̃ le Biblia ƒe ɣeyiɣiwo me la, woate ŋu abia Yehowa ƒe tsɔtsɔke ne wotsɔ lã sa vɔe eye wona nunɔlaa kɔ ʋua ɖe vɔsamlekpui la dzi.\nMateo 20:28; Hebritɔwo 9:11-14\nEsi Yesu va anyigba dzi la, etsɔ eƒe agbe alo ʋu na ale be woatsɔ nu vɔ̃wo ake, eye esia va xɔ ɖe lãwo tsɔtsɔ sa vɔe teƒe.\nAsixɔxɔ le Yesu ƒe agbe ŋu ale gbegbe be esi Yehowa fɔ Yesu ɖe tsitre wòyi dziƒo la, Yehowa na mɔnukpɔkpɔ ame sia ame si xɔ Yesu dzi se la be wòava nɔ agbe tegbee.\nDe Asixɔxɔ Nunana Si Nye Agbe Ŋu (Akpa 1)\nBu Agbe Abe Ale Si Mawu Bunɛ Ene (Akpa 2)\nÐe Nèbua Agbe Nu Xɔasii Abe Mawu Enea?


Mawue Nana Amegbetɔwo Kpea Fua? | Nya Si Biblia Gblɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kikuyu Kinyarwanda Kirghiz Kirundi Korean Latvian Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Quechua (Ayacucho) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Turkish Twi Ukrainian Vietnamese Xhosa Yoruba Zulu\nAme aɖewo susunɛ be Mawu gbɔe amegbetɔwo ƒe fukpekpewo tso alo be ne menye eya gbɔe wotso o hã la, metsɔa ɖeke le amewo ƒe fukpekpewo me o. Gake nu siae Biblia fia? Ŋuɖoɖoa awɔ nuku na wò.\n“Nyateƒee, Mawu mewɔa nu vɔ̃ɖi o.”—Hiob 34:12.\nAme aɖewo gblɔna be nu sia nu si dzɔna la nye Mawu ƒe lɔlɔ̃nu. Woxɔe se ko be Mawue nana míekpea fu. Le kpɔɖeŋu me, ne dzɔdzɔmefɔkuwo dzɔ la, wosusunɛ be Mawue le nu siawo zãm be yeatsɔ ahe to na nu vɔ̃ wɔlawo.\nBiblia fia nu eme kɔ be menye Mawue nana míekpea fu o. Le kpɔɖeŋu me, Biblia gblɔ be ne ame aɖe le tetekpɔ me tom la, anye vodada be wòagblɔ be, ‘Mawue le ye tem kpɔ.’ Nu ka tae? Elabena “womate ŋu atsɔ nu vɔ̃ɖiwo ate Mawu kpɔ o, eye eya ŋutɔ hã metea ame aɖeke kpɔ o.” (Yakobo 1:13) Ne míagblɔe bubui la, menye Mawu gbɔe tetekpɔwo alo míaƒe fukpekpewo tsona kura o. Ne eya gbɔe wòtsona la, ke evɔ̃ɖi ŋutɔ, gake “Mawu mewɔa nu vɔ̃ɖi o.”—Hiob 34:12.\nNe menye Mawu gbɔe míaƒe fukpekpewo tsona o ɖe, ke afi kae wotsona? Nublanuitɔe la, amegbetɔ nu vɔ̃ mewoe nana wo haviwo kpea fu. (Nyagblɔla 8:9) Gakpe ɖe eŋu la, “nuɖiɖeame” ate ŋu ana vɔ̃ nadzɔ ɖe ame dzi le vo me. (Nyagblɔla 9:11) Biblia fiaa nu be Satana Abosam, si nye “xexe sia dzi ɖula” koŋ gbɔe míaƒe fukpekpewo tsona elabena “xexe blibo la katã le vɔ̃ɖitɔ la ƒe ŋusẽ te.” (Yohanes 12:31; 1 Yohanes 5:19) Satanae nana míekpea fu ke menye Mawu o.\nÐe Mawu tsɔa ɖe le míaƒe fukpekpewo mea?\n“Ekpe fu kpli wo le woƒe fukpekpewo me.”—Yesaya 63:9, Eʋegbe Biblia, ƒe 2010 tɔ.\nAme aɖewo susui be Mawu metsɔ ɖeke le míaƒe fukpekpewo me o. Le kpɔɖeŋu me, agbalẽŋlɔla aɖe ƒo nu tso nu si eya ŋutɔ yɔ be Mawu ƒe “amenumavemave kple nublanuimakpɔmakpɔ le míaƒe fukpekpewo me” ŋu. Agbalẽŋlɔla sia gblɔ be ne Mawu li nyateƒe la, ke “mekpɔa nublanui alo tsɔa ɖeke le eme” na amegbetɔwo o.\nBiblia megblɔ kura be Mawu nye nublanuimakpɔla kple ame si metsɔa ɖeke le eme na mí o, ke boŋ efia nu be etena ɖe edzi vevie ne míele fu kpem eye be ava ɖe fukpekpewo katã ɖa kpuie. Bu nyateƒenya fakɔname etɔ̃ siwo le Biblia me la ŋu kpɔ.\nMawu nya fu siwo kpem míele. Tso amegbetɔwo ƒe fukpekpewo ƒe gɔmedzedze ke la, Yehowa, * ame si ƒe “aɖabawo” kpɔa nu sia nu la ƒe ŋku le aɖatsiwo katã ŋu. (Psalmo 11:4; 56:9) Le kpɔɖeŋu me, esi wonɔ Mawu subɔla siwo nɔ anyi le blema tem ɖe anyi la, egblɔ be: “Mekpɔ ale si wole nye dukɔ tem ɖe anyi.” Gake ɖeko wònɔ woƒe teteɖeanyiwo teƒe kpɔm dzro koa? Kpao, elabena egblɔ be: “Menya woƒe fukpekpewo.” (2 Mose 3:7) Enyanya be Mawu nya míaƒe fukpekpewo katã kple tetekpɔ siwo me tom míele siwo ŋu ame aɖeke menya nu tsoe o la ɖeɖe dzaa faa akɔ na ame geɖewo.—Psalmo 31:8; Lododowo 14:10.\nEtena ɖe Mawu dzi ne míele fu kpem. Menye ɖeko Mawu nya amegbetɔwo ƒe fukpekpewo o, ke etena ɖe edzi vevie hã. Le kpɔɖeŋu me, ete ɖe Mawu dzi vevie esime esubɔla siwo nɔ anyi le blema la nɔ fu kpem. Biblia gblɔ be: “Ekpe fu kpli wo le woƒe fukpekpewo me.” (Yesaya 63:9, Eʋegbe Biblia, ƒe 2010 tɔ) Togbɔ be Mawu kɔ boo wu amegbetɔwo hã la, esea veve ɖe ame siwo le fu kpem la nu abe ɖe woƒe vevesesewo le dzi dzi nɛ ene. Le nyateƒe me la, “Yehowa ƒe dɔmetɔtrɔ sɔ gbɔ ŋutɔ, eye wòkpɔa nublanui na ame.” (Yakobo 5:11) Gawu la, Yehowa kpena ɖe mía ŋu míenɔa te ɖe míaƒe fukpekpewo nu.—Filipitɔwo 4:12, 13.\nMawu aɖe amegbetɔwo ƒe fukpekpewo katã ɖa. Biblia gblɔ be Mawu aɖe fu si kpem ame sia ame le la ɖa le anyigba dzi. Yehowa ato eƒe Dziƒofiaɖuƒea dzi atrɔ nɔnɔme siwo me tom amegbetɔwo le la wòanyo wu sãsãsã. Biblia gblɔ tso ɣeyiɣi ma ŋu be Mawu “atutu aɖatsi sia aɖatsi ɖa le woƒe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.” (Nyaɖeɖefia 21:4) Ke ame siwo ku xoxo ya ɖe? Mawu afɔ wo ɖe tsitre woava nɔ anyigba si dzi fukpekpe maganɔ o la dzi. (Yohanes 5:28, 29) Ðe fu siwo kpem míele egbea agava susu me na mía? Ao, elabena Yehowa do ŋugbe be: “Womagaɖo ŋku tsãtɔwo dzi, alo woava ame ƒe ta me o.”—Yesaya 65:17. *\n^ mm. 13 Biblia na míenya be Mawu ƒe ŋkɔe nye Yehowa.\n^ mm. 15 Ne èdi be yeanya nu si tae Mawu ɖe mɔ ɖe fukpekpe ŋu hena ɣeyiɣi aɖe kple ale si wòava ɖee ɖa la, kpɔ agbalẽ si nye Nuka Tututue Nye Biblia ƒe Nufiafia? ƒe ta 8 kple 11 lia. Yehowa Ðasefowoe tae.\nƉoe Ɖe Amewo Ɖoe Ɖe Amewo Fukpekpe\nNU SI AKPE ÐE ƑOMEWO ŊU Ale Si Nàɖu Wò Dziku Dzi\nNU SI BIBLIA GBLƆ Fukpekpe\nŊKULÉLE ÐE XEXEA ME ŊU Ŋkuléle Ðe Xexea Me Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Aleke Nu Gbagbewo Wɔ Va Dzɔ?\nƉoe Ɖe Amewo Ɖoe Ɖe Amewo NYƆ! Aleke Nu Gbagbewo Wɔ Va Dzɔ?\nAleke Nu Gbagbewo Wɔ Va Dzɔ?\nNYƆ! Aleke Nu Gbagbewo Wɔ Va Dzɔ?\nNu Ka Tae Mawu Ðe Mɔ Mele Fu Kpem?


Yoel 2 | Biblia Le Internet Dzi | Xexe Yeye Gɔmeɖeɖe\nYehowa ƒe ŋkeke la kple eƒe aʋakɔ sesẽ la (1-11)\nWoxlɔ̃ nu wo be woatrɔ ɖe Yehowa ŋu (12-17)\n“Midze miaƒe dziwo” (13)\nYehowa tɔ na eƒe amewo (18-32)\n‘Matrɔ nye gbɔgbɔ la akɔ ɖi’ (28)\nDzesi wɔnukuwo ado ɖe dziƒo kple anyigba dzi (30)\nAme sia ame si yɔa Yehowa ŋkɔ la\n2 “Miku kpẽ le Zion!+ Mido aʋaɣli le nye to kɔkɔe la dzi. Anyigbadzinɔlawo katã nedzo nyanyanya,Elabena Yehowa ƒe ŋkeke la gbɔna!+ Etu aƒe! 2 Viviti kple blukɔ dogbee,+Alilikpo kple tsizi dogbee;+Anɔ abe ale si agudzedze ƒe kekeli xɔa towo tame ene. Dukɔ aɖe li, si me tɔwo sɔ gbɔ, eye wòsẽ ŋu;+Etɔgbi menɔ anyi kpɔ o,Eye ɖeke mava ɖe eyome o,Tso dzidzime yi dzidzime. 3 Dzo le nu bim le eŋgɔ,Eye dzoƒaɖe le nu fiãm le emegbe.+ Anyigba la le eŋgɔ abe Eden-bɔ ene;+Ke emegbe nye gbegbe ɖeɖe sɔŋ,Eye naneke mate ŋu asi le enu o. 4 Wole abe sɔwo ene,Eye woƒua du abe sɔwoe le aʋagbe dzi ene.+ 5 Wole kpo tim eye woƒe nuwɔna le ɖiɖim abe tasiaɖamwo ƒe hoowɔwɔ le towo tame ene,+Abe dzoe le gbe ƒuƒu bim ene. Ele abe dukɔ sẽŋu aɖe si ho le aʋalɔgowo me ene.+ 6 Dukɔwo adzo nyanyanya le wo ta. Mowo katã afu kpii. 7 Woƒua du abe aʋawɔlawo ene,Woliaa gli abe aʋamewo ene,Wo dometɔ ɖe sia ɖe le eƒe mɔ dzi,Eye womedzena le woƒe toƒewo o. 8 Wo dometɔ aɖeke memimi nɔvia o;Wo dometɔ ɖe sia ɖe lé eƒe mɔ tsɔ; Ne wo dometɔ aɖe tsi aŋutrɔ* nu hã la,Mamlɛawo metɔna o. 9 Wolũ ɖe du la dzi hege ɖe eme, woƒu du to gliwo dzi. Wolia aƒewo, eye woto fesrewo nu ge ɖe eme abe fiafitɔ ene. 10 Anyigba la dzo kpekpekpe le eŋgɔ, dziƒo ʋuʋu. Ɣe kple ɣleti do viviti,+Eye ɣletiviwo hã megale keklẽm o. 11 Yehowa aɖe gbe le eƒe aʋakɔ la ŋgɔ,+ elabena eƒe aʋakɔ la me tɔwo sɔ gbɔ ŋutɔ.+ Eya ame si wɔa eƒe nya dzi la tri akɔ;Elabena Yehowa ƒe ŋkeke la nye ŋkeke gã aɖe eye ŋɔdzi le eŋu ŋutɔ.+ Ame kae ate ŋu anɔ te ɖe enu?”+ 12 Yehowa be: “Azɔ la, mitsɔ dzi blibo,+Nutsitsidɔ,+ avifafa kple konyifafa va gbɔnye. 13 Midze miaƒe dziwo,+ menye miaƒe awuwo o,+Eye migbugbɔ va Yehowa mia Mawu la gbɔ,Elabena esea veve ɖe ame nu, eye wòkpɔa nublanui, medoa dziku kabakaba o,+ eƒe lɔlɔ̃ si nu metsina o la sɔ gbɔ,+Eye wòagbugbɔ vɔ̃ la ŋu abu.* 14 Ame kae nya ne atrɔ, eye wòagbugbɔ eŋu abu,+Ale be wòagblẽ yayra ɖe megbe,Ne woatsɔ nuɖuvɔsa kple nunovɔsa ana Yehowa mia Mawu la? 15 Miku kpẽ le Zion! Miɖe gbeƒã nutsitsidɔ kɔkɔe; miyɔ takpekpe tɔxɛ.+ 16 Miƒo dukɔ la nu ƒu; mikɔ ameha la ŋu.+ Miƒo amegãɖeɖiwo* nu ƒu; miƒo ɖeviwo kple vi nonowo nu ƒu.+ Ŋugbetɔsrɔ̃ nedo tso eƒe xɔgã me, eye ŋugbetɔ nedo tso eƒe xɔ me. 17 Nunɔla siwo wɔa subɔsubɔdɔ na Yehowa la nefa aviLe akpata la kple vɔsamlekpui+ la dome agblɔ be: ‘Oo Yehowa, kpɔ nublanui na wò dukɔ la dzro;Mègana wò domenyinu la nazu vlodonu,Ne dukɔwo naɖu fia ɖe wo dzi o. Nu ka tae dukɔwo agblɔ be, “Afi kae woƒe Mawu la le?”’+ 18 Yehowa aʋã ŋu ɖe eƒe anyigba la nu,Eye eƒe dɔme atrɔ ɖe eƒe dukɔ la ŋu.+ 19 Yehowa aɖo eŋu na eƒe dukɔ la be: ‘Kpɔ ɖa, mele agblemenuku, wain yeye kple ami ɖom ɖe mi,Ne miaɖu aɖi ƒo;+Nyemagana miazu vlodonu le dukɔwo dome azɔ o.+ 20 Manya dziehetɔ la ɖa le mia ŋu ayi adzɔge ʋĩi;Manyae ɖo ɖe kuɖiɖinyigba dzi kple gbegbe,Atrɔ mo ɖe ɣedzeƒeƒu* la ŋu,Eye wòatrɔ megbe ade ɣetoɖoƒeƒu* la. Eƒe ʋeʋẽ ade dzi,+Eye eƒe ʋeʋẽ kũu la axɔ yame katã;Elabena Mawu awɔ nu gãgãwo.’ 21 Oo anyigba, mègavɔ̃ o. Dzi nedzɔ wò, eye nàtso aseye; elabena Yehowa le nu gãwo wɔ ge. 22 Mi gbemelãwo, migavɔ̃ o,Elabena gbeɖuƒewo ada ama le gbegbe,+Eye atiwo atse ku;+Gboti kple wainka atse kplanyaa.+ 23 Mi Zion viwo, dzi nedzɔ mi, eye mitso aseye ɖe Yehowa mia Mawu la ŋu;+Elabena ana keletsi ale si nu asu mi la godoo,Ana tsi nadza na mi,Keletsi kple adatsi adza na mi abe tsã ene.+ 24 Nukuƒoƒewo ayɔ fũu kple nuku nyui,Wain yeye ayɔ wainfiãƒewo agbagba, eye ami ado agbogbo ɖe amiɖaƒewo.+ 25 Maɖo ƒe siwoƲetsuviwo ƒe ha gã, abɔwo, ʋetsuvi gblẽnuwo kple ʋetrawo ɖu nuwo la teƒe na mi;Woawoe nye nye aʋakɔ gã si medɔ ɖe mia ŋu.+ 26 Miaɖu nu, aɖi ƒo,+Eye miakafu Yehowa mia Mawu,+Ame si wɔ nukunu siawo na mi la ƒe ŋkɔ;Ŋu magakpe nye dukɔ la azɔ o.+ 27 Eye miadze sii be, mele nye dukɔ Israel dome,+Be nyee nye Yehowa mia Mawu,+ eye ɖeke megali o! Ŋu magakpe nye dukɔ la azɔ o. 28 Le nu siawo megbe la, matrɔ nye gbɔgbɔ+ la akɔ ɖe ŋutilãwo katã ƒomevi dzi,Eye mia viŋutsuwo kple mia vinyɔnuwo agblɔ nya ɖi.Miaƒe amegãɖeɖiwo aku drɔ̃ewo.Eye miaƒe ɖekakpuiwo akpɔ ŋutegawo.+ 29 Matrɔ nye gbɔgbɔ la akɔ ɖeNye kluviwo kple nye kosiwo gɔ̃ hã dzi le ŋkeke mawo me. 30 Mana dzesi wɔnukuwo nado ɖe dziƒo kple anyigba dzi:Ʋu, dzo kple dzudzɔ babla kɔtɔɔ.+ 31 Ɣe ado viviti, eye ɣleti azu ʋu,+Hafi Yehowa ƒe ŋkeke gã dziŋɔ la nava ɖo.+ 32 Eye ame sia ame si yɔa Yehowa ƒe ŋkɔ la, woaɖee;+Elabena amewo ado le eme dedie+ le Zion To dzi kple Yerusalem, abe ale si tututu Yehowa gblɔe ene,Woawoe nye agbetsila siwo Yehowa yɔ.”\n^ Alo, “aʋawɔnu.”\n^ Alo, “vɔ̃ la ate ɖe edzi.”\n^ Alo, “ametsitsiwo.”


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nÐe Gbetakpɔxɔ ƒe tata siwo do nyitsɔ laa xexlẽ do dzidzɔ na wòa? Ke kpɔe ɖa be yeate ŋu aɖo biabia siwo gbɔna ŋu hã?\n• Nukae nye Komplutensia Biblia si Le Gbe Vovovowo Me, eye nukatae wòɖe dzesii?\nEnye Biblia si nyo wu ɖesiaɖe ɣemaɣi si gɔme woɖe ɖe gbe vovovo siwo nye Hebrigbe, Helagbe, kple Latingbe me eye wole fli me le wo nɔewo xa si ƒe akpa aɖewo hã nɔ Aramgbe me. Biblia si le gbe vovovowo me sia wɔ akpa vevi aɖe le alesi woɖe ŋɔŋlɔawo gɔme wosɔ kple esiwo nɔ gbe gbãtɔwo me la me ŋutɔ.—4/15, axa 28-31.\n• Alekee amegbetɔwo awɔ ado dzidzɔ na Mawui?\nEsi Yehowa nye ame ŋutɔŋutɔ ta la, susu le esi wòwɔa nuwo, eye seselelãme hã le esi. Enye “dzidzɔ Mawu” eye dzi dzɔnɛ ne eƒe tameɖoɖo va eme. (Timoteo I, 1:11, NW; Psalmo 104:31) Zi alesi míenya Mawu ƒe seselelãmewoe la, zi nenemae míade dzesi nusiwo míate ŋu awɔ ado dzidzɔ na eƒe dzii.—5/15, axa 4-7.\n• Nukatae Dawid ɖe mɔ aklama kpakpɛ alo legba nɔ srɔ̃a Mixal si?\nEsi Fia Saul ɖo nugbe ɖe Dawid ŋu be yeawui la, Mixal kpe ɖe eŋu wòsi to aklama kpakpɛ si ƒe nɔnɔme le abe ame ene dada ɖe eƒe aba dzi me. Aklama kpakpɛ nɔ Mixal si le esi ɖewohĩ eƒe dzi meku ɖe Mawu ŋu bliboe o ta. Dawid manya nya be aklama kpakpɛa nɔ esi o alo elɔ̃ ɖe ezazã dzi nɛ le esi wònye Fia Saul vinyɔnu ta. (Kronika I, 16:25, 26)—6/1, axa 29.\n• Nyateƒenya vevi ka dzie Mawu ƒe se siwo ku ɖe ʋu ŋu la he susu yii?\nNya si Mawu gblɔ le Tsiɖɔɖɔa megbe, le Mose ƒe Sea me, kple le se si dze le Dɔwɔwɔwo 15:28, 29 me, la he susu yi vɔsa si ku ɖe Yesu ƒe ʋu si wòkɔ ɖi ŋu la dzi. Ʋu ma dzi koe míate ŋu ato akpɔ tsɔtsɔke si ana Mawu me ŋutifafa nasu mía si. (Kolosetɔwo 1:20)—6/15, axa 14-19.\n• Yesu ƒe nukunu neni ŋue woƒo nu tsoe le Biblia me?\nNuŋlɔɖi siwo le Nyanyuiawo me ƒo nu tso Yesu ƒe nukunu 35 ŋu. Gake womegblɔ Yesu ƒe nukunu siwo katã wòwɔ kple esiwo ŋu nya womegblɔ o la ƒe xexlẽme o. (Mateo 14:14)—7/15, axa 5.\nw04 8/15 axa 30


GBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Turkish Ukrainian Vietnamese Xhosa Zulu\nYehowa Ðasefo siwo le Uzbekistan le mɔ kpɔm be Uzbekistan dziɖuɖumegãwo aɖe mɔ na yewo be yewoawɔ yewoƒe mawusubɔsubɔdɔwo kplamatsɛdodo aɖeke manɔmee. Igor Yurchenko si nye Yehowa Ðasefowo ƒe nyanuɖela le Uzbekistan si nɔ Ðasefo siwo do go kple dziɖuɖumegãwo le ƒe 2013 me dome la gblɔ be: “Míede dzesi be míaƒe nyamedzodzro kple Uzbekistan dziɖuɖumegãwo le afɔ tsɔm nyuie, eye ewɔ na mí be wodi be yewoaɖɔ nɔnɔmeawo ɖo. Míele mɔ kpɔm be nu nyuiwo ado tso nyamedzodzro sia me kpuie.”\nDzesi nyui aɖe si ɖee fia be ɖewohĩ nɔnɔmeawo le tɔtrɔ ge lae nye ale si Uzbekistan dziɖuɖumegãwo ɖe asi le aƒetɔ Abdubannob Akhmedov ŋu le March 2, 2013 dzi. Ðasefo sia nɔ ga me ƒe ene kple afã ko evɔ ƒe ade kple afã ye woka nɛ hafi. Aƒetɔ Abdubannob Akhmedov nye Ðasefo etɔ̃ siwo wolé de ga ɖe woƒe mawusubɔsubɔdɔ siwo wowɔna le ŋutifafa me ta la dometɔ ɖeka. Woɖe asi le ame eve ya ŋu do ŋgɔ le ƒe 2012 me. Ðasefo aɖeke megale ga me le Uzbekistan fifia o.\nLe ɣleti siwo kplɔ Aƒetɔ Akhmedov ɖeɖe le ga me ɖo me la, Uzbekistan dziɖuɖumegãwo do ŋugbe be yewoatrɔ asi le amegbetɔ ƒe gomenɔamesinyawo ŋu woaganyo ɖe edzi wu. Le July 5, 2013 dzi la, Uzbekistan dziɖuɖua na nyanya Dukɔ Ƒoƒuawo Ƒe Amegbetɔwo Ƒe Gomenɔamesinyawo Gbɔkpɔha si léa ŋku ɖe gomenɔamesinyawo ŋu le xexea me tso ɣeyiɣi yi ɣeyiɣi be yewoawɔ ɖe aɖaŋu si wòɖo be yewonena mawusubɔsubɔ kple dzixɔse ƒe ablɔɖe ame ɖekaɖekawo kple hatsotsowo katã la dzi ameŋkumemakpɔmakpɔe.\nAgbagba Siwo Ðasefowo Dze Be Yewoade Yewoƒe Hame Yeyewo Agbalẽ Me\nVa se ɖe fifia la, Yehowa Ðasefowo ƒe hame ɖeka koe wode agbalẽ me le Uzbekistan eye hame sia le du si nye Chirchik me le Tashkent-nuto me. Ke hã, Yehowa Ðasefo geɖewo le dukɔa ƒe akpa bubuwo. Esi womete ŋu de hame yeyewo agbalẽ me o tso keke ƒe 1996 me ke ta la, dziɖuɖu ƒe se mekpɔa Ðasefoawo ta ne wokpe hena mawusubɔsubɔ le ŋutifafa me o, eye woate ŋu ahe to na wo ɖe kpekpe siawo ta gɔ̃ hã. Aƒetɔ Yurchenko gblɔ kpee be: “Míele mɔ kpɔm be nyamedzodzro nyui si yi edzi le mí kple dziɖuɖumegãwo dome la ahe tɔtrɔ aɖewo vɛ si awɔe be míate ŋu ade Yehowa Ðasefowo ƒe hamewo agbalẽ me le se nu le Uzbekistan dukɔ bliboa me.”\nYehowa Ðasefowo le mɔ kpɔm be woaɖe mɔ na yewo yewoanɔ mawusubɔsubɔ ƒe kpekpewo wɔm le ŋutifafa me le Uzbekistan eye wole mɔ kpɔm hã be Uzbekistan dziɖuɖumegãwo aɖe mɔ yewoade yewoƒe hame yeyewo agbalẽ me kpuie.


Nyaɖeɖefia 10 | Biblia Le Internet Dzi | Xexe Yeye Gɔmeɖeɖe\nMawudɔla sesẽ aɖe kple agbalẽ xatsaxatsa sue aɖe (1-7)\n“Womagahe ɖe megbe azɔ o” (6)\nNya ɣaɣla kɔkɔe ava eme (7)\nYohanes ɖu agbalẽ sue la (8-11)\n10 Eye mekpɔ mawudɔla sesẽ bubu aɖe wòle ɖiɖim tso dziƒo, edo alilikpo, anyieʋɔ le ta nɛ, eƒe mo le abe ɣe+ ene, eƒe afɔwo le abe dzosɔtiwo ene, 2 eye agbalẽ sue aɖe si woʋu la le esi. Etsɔ eƒe ɖusifɔ ɖo atsiaƒu dzi, eye wòtsɔ eƒe miafɔ ya ɖo anyigba dzi, 3 eye wòdo ɣli kple gbe sesẽ aɖe abe dzata+ ƒe gbeɖeɖe ene. Esi wòdo ɣli la, dziɖegbe+ adreawo ƒo nu. 4 Esi dziɖegbe adreawo ƒo nu la, medi be maŋlɔe; gake mese gbe aɖe tso dziƒo+ gblɔ be: “Tre nya siwo dziɖegbe adreawo gblɔ la nu, eye mègaŋlɔ wo o.” 5 Eye mawudɔla si mekpɔ wòle tsitre ɖe atsiaƒu kple anyigba dzi la do eƒe nuɖusi ɖe dziƒo, 6 eye wòtà Ame si le agbe tso mavɔ me yi mavɔ me,+ ame si wɔ dziƒo kple emenuwo, anyigba kple edzinuwo, kpakple atsiaƒu kple emenuwo+ la be: “Womagahe ɖe megbe azɔ o. 7 Ke le ŋkeke siwo me mawudɔla adrelia+ aku eƒe kpẽa+ la, nya ɣaɣla kɔkɔe,+ si nye nya nyui si Mawu gblɔ na eya ŋutɔ ƒe kluvi nyagblɔɖilawo+ la ava eme.” 8 Eye gbe si mese tso dziƒo+ la gaƒo nu kplim gblɔ be: “Heyi, xɔ agbalẽ si le ʋuʋu le mawudɔla si le tsitre ɖe atsiaƒu kple anyigba dzi la si.”+ 9 Eye meyi mawudɔla la gbɔ ɖagblɔ nɛ be wòatsɔ agbalẽ sue la nam. Egblɔ nam be: “Xɔe, eye nàɖui,+ ele veve ge le dɔ me na wò, ke avivi le nu me na wò abe anyitsi ene.” 10 Eye mexɔ agbalẽ sue la le mawudɔla la si ɖu,+ eye wòvivi le nye nu me abe anyitsi+ ene, ke esi meɖui vɔ la, enɔ vevem le dɔ me nam. 11 Eye wogblɔ nam be: “Ele be nàgagblɔ nya ɖi ɖe amewo kple dukɔwo kple gbegbɔgblɔwo kpakple fia geɖewo ŋuti.”


Psalmowo 23 - Holy Bible [Ewe Bible 1913] - (Psa 23)\nDawid ƒe ha. Yehowa enye kplɔlanye, naneke mehlãam o.\nLãnyiƒe damawo wona metsyɔ akɔ ɖo; gbɔɖemeƒe tɔwo nu wòkplɔm yii.\nEna nye luʋɔ gbɔ de eme, ekplɔm to toƒe dzɔdzɔewo le eƒe ŋkɔ la ta.\nEɖo kplɔ̃ ɖe akɔnye me le nye ketɔwo ŋku me; èsi ami ɖe ta nam, nye kplu yɔ gba go.\nE, dzɔgbenyuie kple amenuveve adze yonyeme le nye agbe me ŋkekewo katã me, eye mana Yehowa ƒe me ɖaa.


Fia Yehosafat Ðo Dzi Ðe Mawu Ŋu | Biblia Me Ŋutinya\nÈNYA ŋutsu siawo kple nusi wɔm wolea? Woyina aʋa, eye ŋutsu, siwo le ŋgɔ la le ha dzim. Gake ɖewohĩ àbia be: ‘Nukatae yiwo kple akplɔwo mele hadzilawo si be woawɔ aʋae o?’ Na míakpɔe ɖa.\nYosafat nye Israel ƒe to eve fiaɖuƒe la ƒe fia. Enɔ anyi le ɣeyiɣi, si tututu me to 10 ƒe dziehe fiaɖuƒe ƒe Fia Axab kple Izebel nɔ anyi la me. Gake Yosafat nye fia nyui aɖe, eye fofoa Asa hã nye fia nyui aɖe. Eyata amesiwo le to eve ƒe anyiehe fiaɖuƒea me la nɔ agbe vivi.\nGake fifia nane dzɔ, si do vɔvɔ̃ na ameawo. Dɔlawo va gblɔ na Yosafat be: ‘Aʋakɔ gã aɖe tso Moab, Amon kple Seir-to ƒe dukɔwo me be woava dze dziwò.’ Israel-vi geɖe ƒo ƒu ɖe Yerusalem be woabia Yehowa ƒe kpekpeɖeŋu. Woyi gbedoxɔ la me, eye Yosafat do gbe ɖa le afima be: ‘O Yehowa mía Mawu, míenya nusi míawɔ o. Wɔna aɖeke mele mía ŋu le aʋakɔ gã sia nu o. Wòe míekpɔ mɔ na hena kpekpeɖeŋu.’\nYehowa see, eye wòna esubɔlawo dometɔ ɖeka gblɔ na ameawo be: ‘Aʋa la menye mia tɔ o, ke Mawu tɔe. Menye miawoe le aʋa la wɔ ge o. Minɔ nu kpɔm ko, eye miakpɔ alesi Yehowa le mia ɖe gee ɖa.’\nEsi ŋu ke la, Yosafat gblɔ na ameawo be: ‘Miɖo dzi ɖe Yehowa ŋu!’ Eye wòɖo hadzilawo eƒe aʋawɔlawo ŋgɔ, eye esi wonɔ azɔlia dzi la, wonɔ kafukafuhawo dzim na Yehowa. Esi wotu aʋa la kpuie la, ènya nusi dzɔa? Yehowa na be asrafo, siwo nye futɔwo la wɔ aʋa kple wo nɔewo. Eye hafi Israel-viwo naɖo la, asrafo, siwo nye futɔwo la dometɔ ɖesiaɖe ku!\nÐe menye nunyanu be Yosafat ɖo dzi ɖe Yehowa ŋu oa? Ne míawo hã míeɖo dzi ɖe eŋu la, míanye nunyalawo.\nFiawo I, 22:41-53; Kronika II, 20:1-30.


Yeremia 23 - Holy Bible [Ewe Bible 1913] - (Yer 23)\nYehowa be: Baba na lãkplɔvi, siwo tsrɔ̃ nye lãnyiƒe ƒe alẽwo, eye woka wo hlẽ la!\nEyata ale Yehowa, Israel ƒe Mawu la, gblɔ ɖe lãkplɔvi, siwo le nye dukɔa kplɔm la ŋu enye si: Miekaka nye alẽwo, mienyã wo ɖe gbe, eye miedi wo yome mɔ o, eyata mahe to na mi le miaƒe nuwɔwɔ vɔ̃ɖiawo ta; Yehowa ye gblɔe!\nMaƒo nye alẽ mamleawo nu ƒu atso anyigba, siwo katã dzi menya wo ɖo ɖa la dzi, eye magakplɔ wo ava woƒe gbeɖuƒe, eye wòadzi akeke ta.\nEye maɖo lãkplɔviwo wo nu, amesiwo anyi wo; womagavɔ̃ azɔ o, dzi magaɖe le wo ƒo o, eye wo dometɔa ɖeke mabu o, Yehowa ye gblɔe.“\nYehowa be: Kpɔ ɖa, ŋkekewo li gbɔna, eye dzidzimevi dzɔdzɔea ɖe ado na Dawid, aɖu dzi abe fia ene, eye woawo nu ɖe nunya me, adrɔ̃ ʋɔnu ɖe eteƒe, eye wòawɔ nu dzɔdzɔe le anyigba dzi.\nLe eŋɔli woaɖe Yuda, eye Israel ana anyi bɔkɔɔ. Eye ŋkɔ, si woava nɛ la, enye: „Yehowa, míaƒe dzɔdzɔenyenye“.\nYehowa be: Eyata kpɔ ɖa, ŋkekewo li gbɔna, esi womagagblɔ azɔ be, yewota Yehowa, amesi kple Israel-viwo tso Egipte-nyigba dzi la ƒe agbe o,\nke boŋ yewota Yehowa, amesi kplɔ Israel ƒe aƒe la ƒe viwo tso anyiehe-nyigba kple anyigba, siwo katã dzi wònyã wo ɖo ɖa la dzi vɛ, ne woanɔ woƒe anyigba dzi la ƒe agbe.\nƉe nyagblɔɖilawo ŋu: Nye dzi fli ɖe do me nam, eye nye ƒuwo katã zu behebehe; mezu abe ahamula kple ŋutsu, si wein wu ko na la ene le Yehowa kple eƒe nya kɔkɔeawo ta.\nElabena ahasitɔwo yɔ anyigba la dzi fũ, fiƒode na nu ti ka na anyigba la, eye gbegbe ƒe lãnyiƒewo ƒu, elabena woƒe zɔzɔme enye vɔ̃, eye woƒe kalẽwɔwɔ mele eteƒe o.\nYehowa be: Nyagblɔɖilawo kple nunɔlawo siaa nye ame tovowo, eye mekpɔ woƒe nu vɔ̃ɖi wɔwɔ le aƒenye me ke hã.\nElabena woƒe mɔ dzi aɖiɖi dredredre na wo le blukɔ me, eye woakli nu adze anyi le edzi; elabena mahe dzɔgbevɔ̃e ava wo dzi le ƒe, si me mahe to na wo la, Yehowa ye gblɔe.\nMekpɔ bometsinuwɔwɔ le nyagblɔɖila, siwo le Samaria la hã ŋu: Wogblɔ nya ɖi to Baal dzi, eye wokplɔ nye dukɔ Israel trae.\nKe mekpɔ ŋunyɔnuwɔwɔ le nyagblɔɖila, siwo le Yerusalem la ŋu: Wole amatre wɔm, wole alakpadada dzi, eye wodo ŋusẽ nu vɔ̃ɖi wɔlawo ƒe asi, ale be wometrɔ tso woƒe nu vɔ̃ɖi wɔwɔwo me o; wo katã le nam abe Sodom ene, eye emenɔlawo le abe Gomora ene.\nEyata ale Yehowa Zebaot gblɔ ɖe nyagblɔɖilawo ŋu enye si: Kpɔ ɖa, mana atsa wo woaɖu, eye makpe aɖitsi na wo woano; elabena nyagblɔɖila, siwo le Yerusalem, gbɔ nu tovo wɔwɔ yi ɖe anyigba blibo la dzi.\nWole gbɔgblɔm na amesiwo le vlo domem la be: „Eme anyo na mi“, eye wole gbɔgblɔm na amesiwo katã le zɔzɔm ɖe woƒe dzimesesẽ nu la be: „Dzɔgbevɔ̃ea ɖeke mava mia dzi o“.\nElabena amesi nɔ Yehowa ƒe aɖaŋu me, amesi kpɔ nu, eye wose eƒe nya, amesi léa to ɖe nye nya ŋu la, eya natsɔe aɖe gbe ƒãe!\nKpɔ da, Yehowa ƒe ahom kple eƒe dziku tso, eye yali abla ta na ame vɔ̃ɖiwo kɔtɔɔ.\nYehowa ƒe dɔmedzoe matrɔ kɔ o, negbe ɖeko wòawɔ eƒe dzimesusu dzi ade goe hafi; le ŋkekeawo ƒe nuwuwu la miadze sii.\nMenye nyee dɔ nyagblɔɖilawo, hafi wole du ƒum o, eye menye nyee ƒo nu kpli wo, hafi wole nya gblɔm ɖi o.\nƉe wònye ɖe wònɔ nye adaŋu me la, anye ne woɖe gbe ƒã nye nyawo na nye dukɔ, eye wòtrɔ wo tso woƒe mɔ vɔwo dzi kple woƒe nuwɔwɔ vɔ̃ɖiwo me.\nYehowa be: Kpuiƒe ƒe Mawu ko menye, eye nyemenye adzɔge ƒe Mawu oa?\nYehowa be: Ɖe ame aɣla ɖe ɣaɣlɛƒe, eye magbe ekpɔkpɔa? Yehowa be: Ɖe menye nyee yɔ dziƒo kple anyigba dzi taŋ oa?\nMese nyagblɔɖilawo ƒe nuƒoƒo, amesiwo le alakpanya gblɔm ɖi le nye ŋkɔ me be: Meku drɔ̃e, meku drɔ̃e!\nƔekaɣi hafi nyagblɔɖila, siwo gblɔa alakpanya ɖi, amesiwo nye nyagblɔɖilawo le woƒe dzi ƒe alakpadada nu la, atrɔ ta me?\nWo amesiwo di be, yewoatsɔ yewoƒe drɔ̃ekuku, siwo wo dome amesiame li na ehavi la, ana nye dukɔ naŋlɔ nye ŋkɔ be, abe alesi wo fofowo ŋlɔ nye ŋkɔ be le Baal ŋuti ene.\nYehowa be: Nyagblɔɖila, si ku drɔ̃e la, nelĩ drɔ̃e, eye amesi si nye nya le la, negblɔ nye nya le nyateƒe me; tsro gbɔ nya kae tsɔ lu gbɔ nya?\nYehowa be: Ɖe nye nya mele abe dzo ene, eye abe zũ, si agba agakpe gudugudu la ene oa?\nEyata ale Yehowa gblɔ esi: Mado ɖe nyagblɔɖila, siwo le nye nya fim le wo nɔewo gbɔ la dzi.\nYehowa be: Kpɔ ɖa, mado ɖe nyagblɔɖila, siwo gblɔa woawo ŋutɔ ƒe nya henɔa gbɔgblɔm be „Mawu ƒe gbee“ la dzi.\nEye ne dukɔ sia, nyagblɔɖila alo nunɔlaa ɖe bia wò be, nuka nye Yehowa ƒe agba hã la, ekema ɖo ŋu na wo be: Yehowa be: Miawoe nye agba la, eye matsɔ mi aƒu anyi.\nEye ne nyagblɔɖila, nunɔla kple dukɔ la gblɔ be „Yehowa ƒe agba“ la, mahe to na ŋutsu ma kple eƒe aƒe siaa.\nAle mia dome amesiame nagblɔ na ehavi kple nɔvia enye si: Aleke Yehowa ɖo eŋui, eye nya ka Yehowa gblɔ?\nKe migakɔ nu le „Yehowa ƒe agba“ dzi azɔ o; elabena amesiame ƒe nya azu agba nɛ, le esi mietrɔ gbo Mawu gbagbe, Yehowa Zebaot, mía Mawu la ƒe nyawo ta.\nEyata gblɔ na nyagblɔɖila be: Aleke Yehowa ɖo eŋui, eye nya ka Yehowa gblɔ?\nKe esi mienɔa gbɔgblɔm be „Yehowa ƒe agba“ la, le esia ta Yehowa gblɔ be: Esi miele nya sia gblɔm be „Yehowa ƒe agba“, evɔ wònye meɖo ame de mi gblɔ be, migagblɔ be „Yehowa ƒe agba“ o hafi la,\neyata kpɔ ɖa, makɔ mi ɖe dzi, eye matsɔ mia kple du, si metsɔ na mia kple mia fofowo la, aƒu gbe tso ŋkunye me,\neye mahe ŋukpe mavɔ kple vlododo mavɔ, si womaŋlɔ be akpɔ o la, ava mia dzi.


Yesaya 65 - Holy Bible [Ewe Bible 1913] - (Yes 65)\nMele nyanya na amesiwo wu media nye mɔ o, eye mele kpɔkpɔ na amesiwo mediam o; megblɔ na dukɔ, si meyɔa nye ŋkɔ o la be: Nyee nye esi, nyee nye esi!\nMeke nye abɔ me ŋkeke blibo la ɖo ɖe dukɔ sẽto, si le mɔ baɖa dzi hedze eya ŋutɔ ƒe susuwo yome la.\nAmesiwo le dziku dom nam le ŋkunye me ɖaa, wosaa vɔ le abɔwo me, eye wodoa dzudzɔ le anyikpewo dzi\namesiwo bɔbɔ nɔa yɔdowo me eye wotsia teƒe ɣaɣlɛwo dɔna, amesiwo ɖua halã, eye detsi nyɔ ŋu le woƒe ku lu wo me;\name siwo le gbɔgblɔm be: Nɔ adzɔge, megaka asi ŋunye o, mava wɔ wò kɔkɔe la, amesiawoe nye dzudzɔ le nye ŋɔti me kple dzo, si abi nu ŋkeke blibo la.\nKpɔ ɖa, meŋlɔe ɖi ɖe ŋkunye me, nyemazi kpi o, negbe ɖeko maɖo eteƒe hafi, maɖo eteƒe ɖe woƒe akɔ me;\nYehowa be: Madzidze miaƒe nuvɔ̃wo ɖe akɔ me na mi gbã, miaƒe vodadawo kple mia fofowo ƒe vodadawo siaa, amesiwo do dzudzɔ le towo dzi, eye woɖe alɔme le ŋunye le togbɛwo dzi.\nAle Yehowa gblɔ esi: Alesi ne wokpɔ tsi le weintsetse me wogblɔna be: Migagblẽe o, elabena yayra le eme la, nenemae mawɔ, eye nyemagblẽ wo katã o, le nye dɔlawo ta;\neye mana ƒome nado tso Yakob me, eye nye towo ƒe domenyila natso Yuda me; nye ame tiatiawo anyi edome, eye nye dɔlawo anɔ afima.\nSaron azu alẽwo ƒe gbeɖuƒe, eye Axorbalime la azu nyiwo ƒe akɔtsyɔƒe hena nye dukɔ, si biaa tanye sena la.\nKe miawo, esi miegblẽ Yehowa ɖi, eye mieŋlɔ nye to kɔkɔe la be, mieɖo kplɔ̃ na aklama, eye mieku aha tre banaa na dzɔgbe la,\neyata maɖo yi ɖa ɖe mia ŋu, eye mi katã miado dɔgɔ̃e woawu, elabena meyɔ mi, mieta o, meƒo nu, miesee o, miewɔ nusi nye vɔ̃ le ŋkunye me, eye mietia nusi medze ŋunye o la.\nEyata ale Aƒetɔ Yehowa gblɔ esi: Kpɔ ɖa, nye dɔlawo aɖu nu, ke miawo la, dɔ awu mi; kpɔ ɖa, nye dɔlawo ano nu, ke miawo la, tsikɔ awu mi; kpɔ ɖa, nye dɔlawo akpɔ dzidzɔ, ke miawo la, ŋu akpe mi.\nKpɔ ɖa, nye dɔlawo atso aseye le dzi ƒe dzidzɔkpɔkpɔ ta, ke miawo la, miado ɣli le dzi ƒe vevesese ta, eye miafa avi le gbɔgbɔ ƒe teteɖeanyi ta.\nEye miagblẽ miaƒe ŋkɔ ɖi na nye ame tiatiawo woatsɔ ado ɖiŋui be: „Alea Yehowa nawu wòe!“ Ke ayɔ ŋkɔ yeye na eƒe dɔlawo ya,\nale be amesi ayra eɖokui le anyigba dzi la, atsɔ Mawu nyateƒetɔ la ayra eɖokui, eye amesi ata nu le anyigba dzi la, ata Mawu nyateƒetɔ la, elabena ŋku dzo le gbaɖegbe xaxawo dzi, elabena woɣla ɖe nye ŋkuwò.\nElabena kpo ɖa, mawo dziƒo yeye kple anyigba yeye, eye womagaɖo ŋku tsãtɔwo dzi, alo woava ame ƒe ta me o;\nke boŋ miakpɔ dzidzɔ, eye miatso aseye ɖaa le nusi mawo la ŋuti, elabena kpo ɖa, mawo Yerusalem hena aseyetsotso, eye eƒe dukɔ la hena dzidzɔkpɔkpɔ.\nMatso aseye ɖe Yerusalem ŋu, eye makpɔ dzidzɔ ɖe nye dukɔ ŋu, eye womagase avifagbe kple konyifagbe le eme azɔ o.\nƉevi, si xa ŋkeke ʋee alo amegã ɖeɖi, si ƒe ŋkekewo mede keŋ o la, magano afima o; elabena amesi xɔ ƒe alafa hafi ku la, ɖevie, eye nuvɔ̃wɔla, si xa ƒe alafa la, fiƒode ava edzi.\nWoatu xɔ anɔ eme, eye woaɖe weingble aɖu eme kutsetse.\nWomãtu xɔ ame bubu nanɔ eme o, eye womaƒã nu ame bubu naɖu o; elabena nye dukɔ atsi, abe alesi ati tsinae ene, eye nye ame tiatiawo aɖu woawo ŋutɔ ƒe asinudɔwɔwɔwo.\nWomadze agbagba dzodzro o, eye womadzi dzikudziku o; elabena Yehowa ƒe ame yayrawo ƒe ƒome wonye, eye wo viwo le wo ŋu.\nEye woava me be, matɔ, hafi woava yɔm, eye ne wogale nuƒoƒo dzi la, masee.\nAmegãxi kple alẽvi woaɖu gbe le wo nɔewo gbɔ, dzata aɖu gbe abe nyi ene, eye da ƒe nuɖuɖu anye kewɔ. Womawɔ vɔ̃a ɖeke o, eye womahe gbegblẽ ava nye to kɔkɔe blibo la dzi o, Yehowa ye gblɔe!


Wɔ Ðe Yehowa Ƒe Mɔfiame Siwo Ku Ðe Agbe Nyui Nɔnɔ Ŋu Dzi\nYehowa Mawu ɖo mɔfiame siwo nu amegbetɔwo katã anɔ agbe ɖo la ɖi. Le kpɔɖeŋu me, ede se be ŋutsu kple nyɔnu siwo ɖe wo nɔewo la, nagagbe wo nɔewo o. (Mt 19:4-6, 9) Elé fu gbɔdɔdɔ manɔsenu ɖe sia ɖe. (1Ko 6:9, 10) Ena mɔfiamewo hã ku ɖe awudodo kple dzadzraɖo ŋu si na eƒe amewo to vovo.—5Mo 22:5; 1Ti 2:9, 10.\nLe xexea me egbea la, ame geɖe mewɔna ɖe Yehowa ƒe mɔfiamewo dzi o. (Ro 1:18-32) Woɖe mɔ ame akpa gãtɔ ƒe awudodo, dzadzraɖo kple nuwɔna kpɔ ŋusẽ ɖe wo dzi. Ame geɖe ƒe ŋukpego gbã eya ta wowɔa ŋukpenanuwo eye wobua fɔ ame siwo ƒe susu to vovo na wo tɔ la.—1Pe 4:3, 4.\nEsi míenye Yehowa Ðasefowo taa, ele be míawɔ ɖe Mawu ƒe mɔfiame siwo ku ɖe agbe nyui nɔnɔ ŋu dzi dzinɔameƒotɔe. (Ro 12:9) Aleke míawɔe? Ele be míatsɔ aɖaŋudzedze ana amewo nanya nu siwo dzea Mawu ŋu. Gake ele be míawo ŋutɔwo hã míayi edzi anɔ agbe nyui. Le kpɔɖeŋu me, ne míele ŋugble dem le awu siwo míado kple ale si míadzra ɖoe ŋu la, ele be míabia mía ɖokuiwo be: ‘Yehowa ƒe mɔfiamewo dzie mewɔna loo alo xexea tɔa? Ðe nye awudodo kple dzadzraɖo na amewo kpɔnɛ be Kristotɔ mawuvɔ̃lae menyea?’ Ne mele television dzi wɔna kple video siwo makpɔ tiam la, ele be mabia ɖokuinye be: ‘Ðe wòadzɔ dzi na Yehowa? Ame ka ƒe mɔfiamewo le agbe nyui nɔnɔ ŋue wòdona ɖe ŋgɔ? Ðe nu siwo metsɔna ɖea modzakae la ana ale si mebua agbe nyui nɔnɔe la me nagbɔdzɔa? (Ps 101:3) Ðe woaɖia nye ƒometɔwo kple ame bubuwo nua?’—1Ko 10:31-33.\nNu ka tae wòle vevie be míawɔ ɖe Yehowa ƒe mɔfiame siwo ku ɖe agbe nyui nɔnɔ ŋu la dzi? Elabe madidi o, Kristo Yesu atsrɔ̃ dukɔwo eye wòatsi vɔ̃ɖinyenye nu. (Eze 9:4-7) Ame siwo wɔa Mawu ƒe lɔlɔ̃nu koe asusɔ. (1Yh 2:15-17) Eya ta mina míayi edzi awɔ ɖe Yehowa ƒe mɔfiame siwo ku ɖe agbe nyui nɔnɔ ŋu la dzi, ale be ame siwo kpɔa míaƒe agbe nyui nɔnɔ nakafu Mawu.—1Pe 2:11, 12.\nNu kae nye awudodo kple dzadzraɖo ɖena fiana tso mɔfiame siwo nu menɔa agbe ɖo la ŋu?\nMIKPƆ VIDEO SI NYE NYE YEHOWA XƆLƆ̃—ŊUTSU ÐEKA, NYƆNU ÐEKA, EYOME MIADZRO BIABIA SIWO GBƆNA ME:\nNu ka tae wònyo be míawɔ ɖe Yehowa ƒe mɔfiame siwo ku ɖe agbe nyui nɔnɔ ŋu la dzi?\nNu ka tae wòle be dzilawo nafia nu wo viwo tso Yehowa ƒe mɔfiame siwo ku ɖe agbe nyui nɔnɔ ŋu tso ɖevime ke?\nAleke ɖeviwo kple tsitsiawo siaa ate ŋu akpe ɖe amewo ŋu be Mawu ƒe nyuiwɔwɔ naɖe vi na wo?\nNYA KAE NÀGBLƆ NE AME AÐE GBLƆ BE . . .\n“Nu kae nèsusu tso ŋutsu kple ŋutsu alo nyɔnu kple nyɔnu ƒe dɔdɔ ŋu?”\n“Nu si Biblia gblɔ tso ŋutsu kple ŋutsu alo nyɔnu kple nyɔnu ƒe dɔdɔ ŋu la mesɔ na mí egbea o!”\n“Ame siwo nye ŋutsu ŋutsugbɔdɔlawo alo nyɔnu nyɔnugbɔdɔlawo mate ŋu atrɔ o; ɖe wodzi wo kplii.”\n(yp1 ta 23; yp2 ta 28)


Romatɔwo 6 - Holy Bible [Ewe Bible 1913] - (Rom 6)\nAzɔ nuka gblɔ ge míala? Alo ɖe miaganɔ nuvɔ̃ me, bene amenuveve la nasɔ gbɔ ɖe dzia?\nGbeɖe! Aleke gɔ̃ mi amesiwo ku na nuvɔ̃ la, miaganɔ agbe le eme mahã?\nAlo ɖe mienyɛ bena, mí amesiwo katã wode mawutsi ta na ɖe Kristo Yesu me la, ɖe eƒe ku mee wode mawutsi ta na mí ɖo o mahã?\nEyaŋuti esi wode mawutsi ta na mí ɖe eƒe ku me la, woɖi mí kpakple bene abe alesi wofɔ Kristo ɖe tsitre tso ame kukuwo dome to Fofoa ƒe ŋutikɔkɔe me ene la, nenema ke miawo hã míazɔ le agbe ƒe yeyenyenye me.\nElabena ne míezu ɖeka kplii hena sɔsɔ kplii le eƒe ku me la, ekema míasɔ kplii le eƒe tsitretsitsi hã me;\nesi mienyã esia bena, woklã miaƒe ame xoxo la ɖe atitsoga ŋu kplii, bene woaɖe nuvɔ̃ŋutilã ɖa, bene míagasubɔ nuvɔ̃ akpa o.\nElabena amesi ke ku la, wotso afia nɛ, ɖee tso nuvɔ̃ me.\nKe ne mia kple Kristo mieku la, miexɔe se bena, mia kplii mianɔ agbe hã;\nelabena mienyae bena, Kristo, si wofɔ ɖe tsitre tso ame kukuwo dome la, megale kuku ge akpa o; ku megale edzi ɖu ge akpɔ o.\nElabena esi wòku la, eku na nuvɔ̃ zi ɖeka hɔ̃ ko ɖe ɣeyiɣiawo katã nu; ke esi wòle agbe la, ele agbe na Mawu.\nNenema ke miawo hã mibu mia ɖokui ame kukuwo na nuvɔ̃ la, ke ame gbegbewo na Mawu le Kristo Yesu, mía Aƒetɔ la me.\nEyata migana nuvɔ̃ la naɖu fia ɖe miaƒe ŋutilã, si le kuku ge la dzi, bena miaɖo to eƒe nudzodzrowo o.\nEye migatsɔ mia ŋutinuwo wo madzɔmadzɔnyenye ƒe aʋawɔnuwo na nuvɔ̃ la o; ke mitsɔ mia ɖokui ɖo anyi na Mawu, abe amesiwo wogbɔ agbe tso ame kukuwo dome ene, eye mitso miaƒe ŋutinuwo wo dzɔdzɔenyenye ƒe aʋawɔnuwo na Mawu boŋ?\nElabena nuvɔ̃ maɖu fia ɖe mia dzi o, elabena miegale se la te o, ke boŋ amenuveve la te miele.\nEkem aleke wòle? Esi miegale se la te o, hafi amenuveve la te boŋ míele ŋuti la, miaganɔ nuvɔ̃wɔwɔ dzi mahã? Gbeɖe!\nƉe mienyae bena, amesi mietso mia ɖokui wɔ kluvi na, bene miaɖo toe la, miezu amesi mieɖoa toe la ƒe kluviwo, eɖanye nuvɔ̃ tɔ hena ku o alo toɖoɖo to hena dzɔdzɔenyenye o mahã?\nKe woada akpe na Mawu bena, míenye nuvɔ̃ ƒe kluviwo tsã, ke azɔ la tso dzi me mieɖoa to nufiafia ƒe nɔnɔme, si wotsɔ mi de asi na la.\nKe esi woxɔ mi tso nuvɔ̃ si hewɔ ablɔɖeviwoe la, wotsɔ mí wo dzɔdzɔenyenye ƒe kluviwoe.\nMeƒo nu alesi ame ƒoa nu le miaƒe ŋutilã ƒe gbɔdzɔgbɔdzɔ ŋuti. Elabena sigbe alesi mietsɔ miaƒe ŋutinuwo wɔ makɔmakɔnyenye kple sedzimawɔmawɔ ƒe kluviwoe hena sedzidada la, nenema ke azɔ mitsɔ miaƒe ŋutinuwo wɔ dzɔdzɔenyenye ƒe kluviwo hena kɔkɔenyenye.\nElabena esime mienye nye nuvɔ̃ ƒe kluviwo tsã la, mievo tso dzɔdzɔenyenye si me.\nEkema kutsetse kae no mia si le ɣemaɣi mahã? Kutsetse, siwo kpea ŋu na mi azɔ; elabena nu kemawo ƒe nuwuwu enye ku.\nKe azɔ, esi woxɔ mi tso nuvɔ̃ si hewɔ ablɔɖeviwoe, eye gake wowɔ mi Mawu ƒe kluviwoe la, miekpɔ miaƒe kutsetse hena kɔkɔenyenye: ke nuwuwu la enye agbe mavɔ.\nElabena nuvɔ̃ la ƒe fetue nye ku; ke Mawu ƒe amenuvevenunana la enye agbe mavɔ le Kristo Yesu, mia Aƒetɔ me.


1 Samuel 25 | Biblia Le Internet Dzi | Xexe Yeye Gɔmeɖeɖe\nSamuel ƒe ku (1)\nNabal mexɔ David ƒe amewo nyuie o (2-13)\nAbigail wɔ nu nunyatɔe (14-35)\n‘Agbe anɔ agbekplo me dedie le Yehowa gbɔ’ (29)\nYehowa na Nabal movitɔ la ku (36-38)\nAbigail zu David srɔ̃ (39-44)\n25 Emegbe Samuel+ ku; eye Israel blibo la katã va ƒo ƒu hefae, eye woɖii ɖe eƒe me le Rama.+ Eyome David tso heyi Paran gbedzi. 2 Ke ŋutsu aɖe nɔ Maon,+ eye eƒe dɔwɔƒe le Karmel.*+ Ŋutsu sia nye kesinɔtɔ, alẽ akpe etɔ̃ kple gbɔ̃ akpe ɖeka le esi, eye wònɔ fu kom na eƒe alẽwo le Karmel ɣemaɣi. 3 Ŋutsua ŋkɔe nye Nabal,+ eye srɔ̃a ŋkɔe nye Abigail.+ Nyɔnua sea nu gɔme, eye wòdze tugbe, ke ŋutsua ya nye ŋlɔmitɔ+ eye meɖɔ ʋu o; enye Kaleb+ ƒomea me tɔ. 4 David se le gbea dzi be Nabal le fu kom na eƒe alẽwo. 5 Ale David dɔ ɖekakpui ewo hegblɔ na wo be: “Miyi Karmel, ne mieyi Nabal gbɔ la miado gbe nɛ nam. 6 Eye miagblɔ nɛ be: ‘Míedi lãmesẽ kple agbe didi na wò,* eme nenyo na aƒewòmetɔwo, eye eme nenyo na nu siwo katã le asiwò. 7 Mese be èle fu kom na wò lãwo. Esime wò alẽkplɔlawo va nɔ mía gbɔ la, míewɔ nu vevi aɖeke wo o.+ Eye woƒe naneke mebu le ŋkeke siwo katã wonɔ Karmel o. 8 Bia wò ŋutɔ wò ɖekakpuiawo se, ne woagblɔe na wò. Ve nye ɖekakpuiwo nu, elabena ŋkeke nyui dzie míeva. Meɖe kuku, na nu sia nu si nàte ŋui la wò dɔlawo kple viwò David.’”+ 9 Eye David ƒe ɖekakpuiawo va gblɔ nya siawo katã na Nabal le David ƒe ŋkɔ me. Esi woƒo nu vɔ la, 10 Nabal gblɔ na David ƒe dɔlawo be: “Ame kae nye David, eye ame kae nye Isai vi la? Le egbeŋkeke siawo me la, subɔvi geɖewo le sisim le woƒe aƒetɔwo gbɔ.+ 11 Ðe matsɔ nye abolo kple nye tsi kpakple nye lã si mewu na nye fukolawo la ana ame siwo ame aɖeke menya afi si wotso gɔ̃ hã oa?” 12 Eye David ƒe ɖekakpuiawo trɔ dzo yi ɖagblɔ nya siawo katã nɛ. 13 Enumake David gblɔ na eƒe amewo be: “Mia dometɔ ɖe sia ɖe neta yi!”+ Ale wo dometɔ ɖe sia ɖe ta yi, eye David ŋutɔ hã ta yi, eye ŋutsu alafa ene dze David yome, ke wogblẽ ŋutsu alafa eve ɖe agbaawo gbɔ. 14 Ke Nabal ƒe subɔvi ɖeka va gblɔ na Nabal srɔ̃ Abigail be: “Kpɔ ɖa, David dɔ amewo tso gbea dzi be woava di nyui na míaƒe aƒetɔ, ke eda gbe ɖe wo gbɔ hedzu wo.+ 15 Evɔ ŋutsuawo wɔ nyui geɖe na mí. Womewɔ nu vevi mí o, eye naneke hã mebu na mí le ŋkeke siwo katã míenɔ gbea dzi kpli wo la o.+ 16 Gli wonye nɔ mía ŋu zã kple keli le ŋkeke siwo katã míenɔ wo gbɔ nɔ lãhawo kplɔm. 17 Eya ta bu nu si nàwɔ ŋu, elabena woɖo vɔ̃ ɖe míaƒe aƒetɔ kple eƒe aƒe blibo la katã ŋu,+ elabena yakamee+ míaƒe aƒetɔ nye, eye nuƒoƒo nɛ sesẽna.” 18 Eya ta Abigail+ wɔ kaba tsɔ abolo alafa eve, wain ze gã eve, alẽ atɔ̃ siwo wowu la ƒe lã, nuku tɔtɔe seya atɔ̃,* waintsetse ƒuƒu bolo alafa ɖeka kple gbotsetsebolo alafa eve, eye wòtsɔ wo katã do agbae na tedziwo.+ 19 Eye wògblɔ na eƒe dɔlawo be: “Midze ŋgɔnye; mele mia yome.” Gake megblɔ nya aɖeke na srɔ̃a Nabal o. 20 Esi wòdo tedzi la ɖi abu ɖo toa xa yina la, kasia David kple eƒe amewoe nye ema gbɔna, eye wòyi ɖado go wo. 21 Ke David gblɔ be: “Dzodzroe medzɔ ame sia ƒe nuwo katã ŋu le gbea dzi. Eƒe nuwo katã dometɔ ɖeka pɛ hã mebu o,+ evɔ wòtsɔ vɔ̃ ɖo nyui teƒe nam.+ 22 Eya ta Mawu nefia David ƒe futɔwo, eye wòagafia wo ɖe edzi, ne eƒe ŋutsuwo* dometɔ aɖe atsi agbe hafi ŋu nake fĩ!” 23 Esi Abigail nya kpɔ David ko la, ewɔ kaba ɖi le tedzi la dzi, eye wòtsyɔ mo anyi ɖe David ŋkume hebɔbɔ de ta agu. 24 Eye wòbɔbɔ ɖe eƒe afɔnu gblɔ be: “Nye aƒetɔ, vodada la nanɔ dzinye; meɖe kuku, na wò dɔlanyɔnu naƒo nu, eye se wò dɔlanyɔnu la ƒe nyawo. 25 Nye aƒetɔ, meɖe kuku, mègatsɔ Nabal yakame+ sia ƒe nya de tame o, elabena eya kple eƒe ŋkɔe sɔ. Eŋkɔe nye Nabal,* eye movidzɔdzɔ tso aƒe ɖe egbɔ. Ke wò dɔlanyɔnu mekpɔ nye aƒetɔ ƒe ɖekakpui siwo nèdɔ ɖa la o. 26 Eya ta nye aƒetɔ, zi ale si Yehowa le agbe, eye wò hã nèle agbe la,* Yehowae xe mɔ na wò+ be nàgaɖi ʋufɔ,+ atsɔ wò ŋutɔ wò asi abia hlɔ̃e o.* Eya ta wò futɔwo kple ame siwo le nye aƒetɔ ƒe gbegblẽ dim la nazu abe Nabal ene. 27 Ke azɔ xɔ nunana*+ sia si wò dɔlanyɔnu tsɔ vɛ na nye aƒetɔ la na ɖekakpui siwo le nye aƒetɔ yome.+ 28 Tsɔ wò dɔlanyɔnu ƒe dzidada kee dzro, elabena Yehowa atso aƒe si anɔ anyi ɖaa la na nye aƒetɔ,+ elabena Yehowa ƒe aʋawo wɔmee nye aƒetɔ le,+ eye womekpɔ nu vɔ̃ɖi wɔwɔ le mewò le wò agbemeŋkekewo katã me o.+ 29 Ne ame aɖe tso be yeati yowòme, aɖe wò agbe* ɖa la, ekema woabla nye aƒetɔ ƒe agbe* ɖe agbekplo me wòanɔ dedie le Yehowa wò Mawu gbɔ, ke ada wò futɔwo ƒe agbe* abe akafo mee wòdee da ene. 30 Ne Yehowa wɔ nu nyui siwo katã ƒe ŋugbe wòdo na nye aƒetɔ eye wòɖo wò kplɔlae ɖe Israel nu la,+ 31 mave wò alo aɖu dzi na wò be yekɔ ʋu ɖi dzodzro, alo yetsɔ ye ŋutɔ yeƒe asi bia hlɔ̃e o.*+ Eya ta ne Yehowa na eme nyo na nye aƒetɔ la, nàɖo ŋku wò dɔlanyɔnu la dzi.” 32 Eye David gblɔ na Abigail be: “Woakafu Yehowa, Israel ƒe Mawu la, ame si dɔ wò egbea be nàva do gom! 33 Woakafu wò aɖaŋudzedze, eye woakafu wò, ame si xe mɔ nam egbe sia be nyemeɖi ʋufɔ+ alo tsɔ nye ŋutɔ nye asi bia hlɔ̃e o.* 34 Ke zi ale si Yehowa, Israel ƒe Mawu, ame si xe mɔ nam be magawɔ nu vevi wò o+ la le agbe la, ne menye ɖe nèwɔ kaba va do gom o la,+ anye ne ŋutsu* aɖeke magasusɔ na Nabal hafi ŋu nake o.”+ 35 Eye David xɔ nu siwo wòtsɔ vɛ la hegblɔ nɛ be: “Heyi aƒe le ŋutifafa me. Kpɔ ɖa, mese wò gbe, eye mawɔ nu si nèdi la na wò.” 36 Emegbe Abigail va Nabal gbɔ, ke Nabal ɖo nuɖukplɔ̃ gã aɖe nɔ dzidzɔ kpɔm le eƒe me abe fia ene, eye Nabal ƒe dzi le dzidzɔ kpɔm, eye wòmu aha vlevlevle. Ke Abigail megblɔ nya aɖeke nɛ o va se ɖe esime ŋu ke. 37 Esi ŋu ke, eye wain la kɔ le mo na Nabal la, srɔ̃a gblɔ nya siawo nɛ. Ale dzi fa ɖe dɔme nɛ, eye eƒe lãme tu wòzu abe kpe ene. 38 Anɔ abe ŋkeke ewo ene emegbe la, Yehowa ƒo Nabal eye wòku. 39 Esi David se be Nabal ku la, egblɔ be: “Woakafu Yehowa, ame si drɔ̃ nye nya nam+ heɖe nye vlodoame ɖa eye wòɖem tso Nabal si me,+ eye mena eƒe subɔla wɔ vɔ̃ o,+ ale be Yehowa trɔ Nabal ƒe nu vɔ̃ɖi wɔwɔ la va eya ŋutɔ ƒe ta dzi!” Eye David dɔ ame ɖa be woaɖaƒo nu kple Abigail na ye, ne yeaɖee. 40 Eye David ƒe dɔlawo va Abigail gbɔ le Karmel heƒo nu kplii be: “David dɔ mí ɖe gbɔwò be yeaɖe wò nàzu ye srɔ̃.” 41 Etso enumake, eye wòbɔbɔ hetsyɔ mo anyi gblɔ be: “Kpɔ ɖa, eƒe kosie menye; melɔ̃ be manye dɔlanyɔnu aklɔ afɔ+ na nye aƒetɔ ƒe subɔviwo.” 42 Eye Abigail+ wɔ kaba de eƒe tedzi dzi, eye eƒe dɔlanyɔnu atɔ̃ le eyome; eye wòkplɔ David ƒe dɔlawo ɖo yi, eye wòzu srɔ̃a. 43 Do ŋgɔ la, David ɖe Ahinoam+ si tso Yezreel,+ eye nyɔnu eveawo siaa va zu srɔ̃awo.+ 44 Ke Saul tsɔ vianyɔnu Mikal,+ si nye David srɔ̃ la, na Palti,+ Lais vi, ame si tso Galim.\n^ Enye du aɖe le Yuda; menye eya kee nye Karmel To la o.\n^ Alo, “Ŋutifafa na wò.”\n^ Egɔmeɖeɖe tẽe, “ame siwo ɖɔa aɖuɖɔ ɖe gli ŋu.” Enye Hebrigbe me nya si wotsɔ ɖia gbɔ ŋutsuwo.\n^ Egɔmee nye, “Movitɔ; Bometsila.”\n^ Alo. “wò luʋɔ le agbe la.”\n^ Alo, “axɔ na ɖokuiwò o.”\n^ Alo, “xɔ na ye ɖokui o.”\n^ Alo, “xɔ na ɖokuinye o.”


Hiob 3 | Biblia Le Internet Dzi | Xexe Yeye Gɔmeɖeɖe\nHiob fa konyi ɖe eƒe dzigbe ŋuti (1-26)\nHiob bia nu si tae yele fu kpem ɖo (20, 21)\n3 Le esia megbe la, Hiob ke nu, eye wòƒo fi de eƒe dzigbe.*+ 2 Hiob gblɔ be: 3 “Gbe si gbe wodzim la netsrɔ̃,+Zã si me wogblɔ be, ‘Wofɔ ŋutsu ƒe fu’ la hã netsrɔ̃! 4 Ŋkeke ma nedo viviti. Mawu si le dziƒo megabia eta se o;Eye kekeli megaklẽ ɖe edzi o. 5 Viviti tsiɖitsiɖi* nexɔe. Alilikpo dodo netsyɔ edzi. Nu siwo nana ŋkeke doa viviti la nedo ŋɔdzi nɛ. 6 Zã ma nedo viviti tsiɖitsiɖi;+Dzi megadzɔe le ƒea ƒe ŋkekewo dome o,Eye woagaxlẽe ɖe ɣletiŋkekewo dome o. 7 Ɛ̃, zã ma netsi ko;Dzidzɔɣli aɖeke megaɖi le eme o. 8 Ame siwo ƒoa fi dea ŋkeke la neƒo fi dee,Wo ame siwo dea adã tame na Leviatan.*+ 9 Eƒe ŋukeɣletiviwo nedo viviti;Nelala kekeli, ke megaklẽ nɛ o,Eye megakpɔ agudzedze o. 10 Elabena mexe danye ƒe vidzidɔ nu o;+Eye meɣla fuɖename ɖe nye ŋkuwo hã o. 11 Nu ka tae nyemeku le nye dzigbe o? Nu ka tae nye agbe nu metso esi medo tso vidzidɔ me o?+ 12 Nu ka tae wokɔm ɖe akɔEye nu ka tae wona nom ɖo? 13 Anye ne fifia memlɔ anyi le tomefafa me;+Anye ne medɔ alɔ̃ hele ɖiɖim ɖe eme,+ 14 Kple anyigbadzifiawo kpakple woƒe adaŋudelawo,Ame siwo tu teƒe siwo zu aƒedowo fifia la na wo ɖokuiwo, 15 Alo kple amegã siwo si sika le,Ame siwo ƒe xɔwo me yɔ taŋ kple klosalo. 16 Alo nu ka tae nyemele abe fugege si le ɣaɣla ene,Abe vidzĩ siwo mekpɔ kekeli aɖeke kpɔ o ene o? 17 Afi mae ame vɔ̃ɖiwo gɔ̃ hã dzudzɔ agbodzedze le;Afi mae ame siwo nu ti kɔ na la le ɖiɖim ɖe eme le.+ 18 Afi mae gamenɔlawo katã ŋu vo le;Womegasea ame siwo zia wo dzi be woawɔ dɔ ƒe bublu o. 19 Ame tsɛwo kple ame ŋkutawo siaa sɔ le afi ma,+Eye kluvi vo tso eƒe aƒetɔ si me. 20 Nu ka tae wònaa kekeli ayaɖula,Eye wònaa agbe ame siwo le veve sem* helĩhelĩ?+ 21 Nu ka tae ame aɖewo le ku dim, evɔ wògbe vava?+ Wole edim vevie wu ale si wodia kesinɔnu le to me gɔ̃ hã, 22 Wo ame siwo tsoa aseye,Eye woglina kple dzidzɔ ne wokpɔ ɖiƒe. 23 Nu ka tae wònaa kekeli ŋutsu si ƒe mɔwo bu ɖee,Ame si ŋu Mawu tɔ kpɔ ɖo?+ 24 Elabena hũɖeɖe xɔ ɖe nuɖuɖu teƒe nam,+Eye nye ŋeŋe kɔna ɖi abe tsi ene.+ 25 Elabena nu si dzia ŋɔ nam lae dzɔ ɖe dzinye,Eye nu si vɔ̃m mele la dzɔ ɖe dzinye. 26 Nyemekpɔ ŋutifafa, tomefafa alo gbɔdzɔe aɖeke o,Negbe xaxawo sɔŋ ko.”\n^ Egɔmeɖeɖe tẽe, “eye wòƒo fi de eƒe ŋkeke.”\n^ Alo, “Viviti kple ku ƒe vɔvɔli.”\n^ Wosea nya sia gɔme be anye “lo” alo “ƒumelã klitsu” aɖe.\n^ Alo, “ame siwo ƒe luʋɔ le veve sem.”


GBE BUBU Afrikaans Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian\n“Enye xexe si me agbe nye nu tsɛ le. Woate ŋu axe pound [sterling] alafa ʋɛ aɖewo ko adɔ woawu ame eye amesiwo alɔ̃ faa awɔ dɔ ma mele vevem o.”—The Scotsman.\nLe amedzidzedze aɖe si ʋuʋu xexeame katã le April 1999 me la, ƒewuivi eve ge ɖe Columbine Kɔledzi, le Littleton, Colorado, U.S.A., hewu ame 15 tagbɔsesẽtɔe. Numekuku ɖee fia be Internet dzi nyatakakanɔƒe nɔ amedzidzelaawo dometɔ ɖeka si, si dzi wòŋlɔ ɖo be: “AME KUKUWO MEHEA NYA O!” Amedzidzela evea siaa ku le afɔkua me.\nAMEWUWU bɔ ɖe afisiafi, eye ame gbogbo si womenya xexlẽme na o kuna veveseseku gbesiagbe. Le ƒe 1995 me la, South Africa, afisi wowua ame 75 le 100,000 ɖesiaɖe me le ye nye dukɔ si me wowu ame le wu le xexeame katã. Agbe megaɖi naneke kura le Anyiehe Amerika dukɔ aɖe me, afisi wowu amesiwo wu 6,000 le ƒe 1997 me le dunyahenyawo ta la me o. Ame dɔdɔ be woawu ame nye nusi bɔ. Nyatakaka aɖe gblɔ le dukɔ ma ŋu be: “Nukutɔe la, ɖeviwo wuwu hã dzi ɖe edzi le dukɔ ma me: Le ƒe 1996 me la, wowu ɖevi 4,322, si nye dzidziɖedzi 40 le alafa me le ƒe eve pɛ ko me.” Gake ɖeviwo gɔ̃ hã va le ame wum—wowua ɖevi bubuwo kple woawo ŋutɔ wo dzilawo. Agbe megaɖi naneke o vavã.\nNuka Gbɔe “Amewuwu ƒe Numamezuzu” Tso?\nNukae nudzɔdzɔ siawo kple akɔntabubuawo ɖe fia? Be ame geɖe megava le bubu dem agbe ŋu o. Amesiwo ŋusẽnɔƒe nɔnɔ kple ga biãa ŋu na wua amewo agɔ aɖeke madzemadzee. Atikevɔ̃ɖisitsala gãwo naa wowua ƒome blibowo. Wotrɔa ŋkɔ na woƒe amewuwuawo be megadze nu gbegblẽ boo o hezãa nya siawo abe amewo “gbagbã,” wo “tsɔtsrɔ̃,” wo “ɖeɖe ɖa,” alo wo “nu tsitsi” ene. Ameƒomevi aɖewo tsɔtsrɔ̃ ɖa kura kple gbeɖekadolawo tsɔtsrɔ̃ ɖa kura va gblẽ nyaa ɖe edzi eye wòna amegbetɔ ƒe agbe zu fefenu. Ewɔe be amewuwu va zu nusi dzena gbesiagbe le television dzi nyatakakawo me le xexeame katã.\nNe míetsɔ ŋutasesẽ kple anyrawɔwɔ siwo wokafuna le television kple sinimawo me kpe ɖe esiawo ŋu la, edze ko abe ɖe ku va zu nudzɔdzɔ dziŋɔ aɖe si dzi míaƒe xexeame va nɔ te ɖo ene. Encyclopædia Britannica gblɔ le nusia ŋu be: “Le ƒe alafa 20 lia ƒe nuwuwu la, ewɔ nuku be ku va zu nyati si ŋu woƒoa nu le geɖe wu. Do ŋgɔ na ɣeyiɣi ma la, ewɔ nuku be womeƒoa nu tso eŋu ale le dzɔdzɔmeŋutinunya deŋgɔ me, kple le mɔ aɖe nu la, le xexemenunyawo me o.” Josep Fericgla, si nye amegbetɔwo ƒe dekɔnuwo ŋuti nufialagã si tso Catalonia gblɔ be “ame ƒe kue nye nya si ŋu woƒoa nu le wu le hadome eyata eva zu nu vevi siwo ŋu amewo gblɔa woƒe nukpɔsusu le wu ɖesiaɖe la dometɔ ɖeka.”\nÐewohĩ nusi ɖe dzesi wu le “amewuwu ƒe numamezuzu” sia ŋue nye dzixɔse si le ame geɖe si be ŋusẽ, gãnyenye, ga, kple dzidzɔkpɔkpɔ xɔ asi boo wu amegbetɔ ƒe agbe kple agbenyuinɔnɔ ŋuti dzidzenuwo.\nAleke “amewuwu ƒe numamezuzu” sia wɔna kakana? Nukae dzilawo ate ŋu awɔ atsɔ akpe akɔ kple ŋusẽkpɔɖeamedzi gbegblẽ sia si ƒo xlã wo eye wòle nu gblẽm le wo viwo ŋu lae? Esiawoe nye biabia siwo ŋu míaɖo le nyati siwo kplɔe ɖo me.\nHo Nenie Woxena ɖe Ame ƒe Agbe Ðeɖeɖa Ta?\n▪ “Nuvlowɔha [siwo le Mumbai, India] me tɔ siwo nye ɖeviwo hiã ga ale gbegbe be woalɔ̃ awu ame ne woxe ga home si nye rupee 5,000 [dɔlar 115] pɛ ko na wo.”—Far Eastern Economic Review.\n▪ “Ewu Ame aɖe si Tso Eme Va Yina le Esi Wògbe be Yemanae Sigaret O Ta.”—Tanya gã si dze le La Tercera me le Santiago, Chile.\n▪ “Ga si anɔ dɔlar 7,000 koe hiã be woawɔ ɖoɖo ɖe amewuwu ŋu le Russia [le ƒe 1995 me] . . . Dɔdɔ be woawu ame dzi ɖe edzi ŋutɔ le ganyawo ƒe tɔtrɔ si va le kɔmiunist ɖoɖoa ƒe gbagbã le Russia vɔ megbe.”—Moscow News si dona kwasiɖa ɖesiaɖe, abe alesi Reuters gblɔe ene.\n▪ “Wolé xɔdzrala aɖe le Brooklyn . . . eye wotso enu be exe ga si nye dɔlar 1,500 ƒe akpa aɖe na ƒewuivi aɖe be wòawu ye srɔ̃nyɔnu funɔ kple nyɔnua dada.”—The New York Times.\n▪ ‘Ga si woxena be woawu ame le England ƒe home le ɖiɖim. Ga si woxena be woawu ame ɖiɖi tso pound 30,000 si woxena ƒe atɔ̃ siwo va yi dzi va ɖo home si anya xe bɔbɔe, si nye pound 5,000 vaseɖe 10,000.’—The Guardian.\n▪ ‘Balkantɔwo ƒe Nuvlowɔhawo Na Mafiawo Megaɖi Naneke O. Enye nuvlowɔha ƒomevi yeye si zãa ɖoɖo kple avuwɔnu yeyewo. Bɔmbwo kple tu siwo dana trena ɖe nu le wo si wote ŋu zãna faa.’—Guardian Weekly.\nƉoe Ɖe Amewo Ɖoe Ɖe Amewo Ðe Agbe Va Le Nu Tsɛ Zum Wua?\ng00 7/8 axa 3-4